title: Mirosław Drzewiecki

text: Mirosław Michał Drzewiecki (s. 8. heinäkuuta 1956 Łódź) on puolalainen poliitikko. Hän edustaa Kansalaisfoorumi-puoluetta. Hän oli Donald Tuskin hallituksen urheilun ja turismin ministeri 2007–2009. Drzewiecki on ollut Sejmin, maansa parlamentin, jäsenenä vuosina 1991–1993 ja 1997–2011.


title: Ester (nimi)

text: Ester on persialaista alkuperää oleva naisen etunimi, joka tarkoittaa tähteä. Raamatussa Ester on Persian kuninkaan Kserkseen (Ahasveroksen) puolisoksi päätynyt juutalainen, Esterin kirjan päähenkilö.


title: Ester (nimi)

text: Suomessa nimi Ester on annettu vuoden 2012 loppuun mennessä 27 418 naiselle. Esterin nimipäivä on 16. toukokuuta. Nimestä on Suomessa käytössä myös muunnokset Esteri ja Essi.


title: Saarikutojat

text: Saarikutojat ("Foudia") on kutojien heimoon kuuluva varpuslintusuku. Saarikutojien sukuun kuuluu kuusi lajia.


title: Esteri (nimi)

text: Esteri on suomalainen naisen etunimi, muunnelma persialaisperäisestä nimestä Ester, joka tarkoittaa tähteä.


title: Esteri (nimi)

text: Suomessa nimi Esteri on vuoden 2009 loppuun mennessä annettu 22 151 naiselle ja alle viidelle miehelle. Esterin nimipäivä on 16. toukokuuta. Almanakassa Esteri on ollut vuodesta 1929 lähtien.


title: 831 Naval Air Squadron

text: 831 Naval Air Squadron (831 NAS) oli Britannian Kuninkaallisen laivaston ilmavoimien lentolaivue.


title: 831 Naval Air Squadron

text: Laivue perustettiin 1. huhtikuuta 1941 RNAS Crailissa kalustonaan 12 Fairey Albacorea. Laivue siirrettiin elokuussa RNAS Machrihanishiin ennen lokakuista siirtoa "HMS Indomitablelle", jonka mukana laivue siirtyi Jamaikalle.


title: 831 Naval Air Squadron

text: Laivue oli koulutettavana Norfolkissa Virginiassa, kunnes se palasi tukialukselle purjehtien Kapkaupunkiin, jonne se saapui joulukuun lopulla 1941. Vuoden 1942 alussa tukialuksen mukana laivue purjehti ensin Port Sudaniin ja sitten tukialus kuljetti 50 Kuninkaallisten ilmavoimien Hawker Hurricanea Jaavalle, jolloin laivueen tehtävänä oli sukellusveneiden torjunta. Laivue palveli tukialuksella ja maissa Ratmalanassa ja China Bayssä Ceylonilla ennen kolmiviikkoista palvelustaan helmi-maaliskuussa Khormaksarissa RAF:n tukikohdassa Adenissa rannikkopuolustuksen tukena.


title: 831 Naval Air Squadron

text: Laivue palasi kesäkuun alussa tukialukselle ja se otti osaa Madagaskarin valtaukseen. Laivue suoritti syöksypommituksia sekä sukellusveneiden torjuntaa. "HMS Indomitable" siirtyi Kapkaupungin kautta Gibraltarille . Tukialus laivueineen otti elokuussa osaa operaatio Pedestaliin, minkä aikana se vaurioitui pahoin. Tukialus siirsi laivueensa Englantiin ennen siirtymistään Yhdysvaltoihin telakalle. Laivue supistettiin yhdeksään koneeseen ja siihen liitettiin muutama Fairey Barracuda I.


title: 831 Naval Air Squadron

text: Laivueen vietettyä aikaansa RNAS Crailissa, Lee-on-Solentissa, Hatstonissa sekä Machrihanishissa se palasi maaliskuussa 1943 "HMS Indomitablelle". Laivue palasi kuitenkin toukokuussa RNAS Lee-on-Solentiin uudelleen kalustettavaksi. Laivueen uusiksi koneiksi toimitettiin Fairey Barracuda II:t. Laivue liitettiin marraskuussa 52. Laivaston torpedopommittajalennostoon. Laivueen suoritettua helmikuussa 1944 tukialukselle laskeutumiskoulutuksen "HMS Victoriousilla" se siirrettiin maaliskuussa "HMS Furiousille", jonka mukana laivue osallistui hyökkäykseen Saksan laivaston taistelulaiva "Tirpitziä" vastaan.


title: 831 Naval Air Squadron

text: Laivue osallistui myös toukokuussa vastaavaan yritykseen "HMS Victoriousin" kannella, mutta huono sää esti sen. Laivue suoritti sen tilalla hyökkäyksen rannikkoliikennettä vastaan.


title: 831 Naval Air Squadron

text: Laivue palasi Kauko-Itään tukialuksen mukana ja siihen liitettiin 9. heinäkuuta 829 laivue, jolloin laivueen vahvuus nousi 21 koneeseen. Samalla lakkautettiin torpedopommittajalennosto. Laajennettu laivue hyökkäsi maakohteita ja öljyvarastoja vastaan Sabangin satama-alueella Sumatralla sekä läheiselle lentokentälle. Tämä ja muut vastaavat operaatiot osoittivat Barracudan suorituskyvyn rajat, jolloin tehtiin päätös koneiden korvaamisesta tehokkaammilla Grumman Avengereilla. Laivue hylkäsi koneensa ja palasi Englantiin saattuetukialuksilla "HMS Battler" ja "HMS Thane". Laivue lakkautettiin 6. joulukuuta 1944 RNAS Lee-on-Solentissa.


title: Taikatossut

text: Taikatossut ("Like Mike") on vuonna 2002 ilmestynyt yhdysvaltalainen elokuva, jonka on ohjannut John Schultz ja jonka pääosassa näyttelevät Lil' Bow Wow, Morris Chestnut, Jonathan Lipnicki ja Brenda Song. Elokuvassa cameo-esiintyy useita NBA-tähtiä.


title: Taikatossut

text:
Orpopoika Calvin toteuttaa taikatossujen avulla haaveensa ammattiurheilijan urastaja ja pääsee suoraan ’all-stars’ -koripallojoukkueeseen.Hän pääsee koripallo- joukkueeseen tavatessaan New York Knicksin managerin, joka antoi ilmaisliput lapsille.Se oli Allstars-matsi, jossa valittiin satunnaisesti katsoja kentälle.
Calvin pääsee kentälle ja kikkaa New York Knicksin pelaajan, joten hän yllättäen saa sopimuksen joukkueeseen.He voittavat kaikki ottelut.Hänen toinen unelmansa on saada oikea perhe. Sitä varten hänen on ystäviensä avulla peitottava ensin orpokodin ilkeä johtaja Bittleman, joka yrittää tuhota Calvinin uran ja haaveet omasta perheestä.


title: Taikatossut

text:
He ovat oikeita mestareita keskenään.
Kaikki lapset siirtyivät orpokodista asumaan koripalloilijan luo luksushuvilaan.
Soundtrack sisältää hip hop- ja R&B-musiikkia ja So So Def Recordings julkaisi sen 2. heinäkuuta 2002. Se saavutti sijan 18 yhdysvaltain Billboard 200 -listalla ja sijan 10 Top R&B/Hip-Hop Albums -listalla.


title: Black (albumi)

text: Black on suomalaisen rock-yhtye Bluesoundsin debyyttialbumi. Johanna-levymerkki julkaisi sen keväällä 1980. "Blackia" pidetään suomalaisen englanninkielisen rockin klassikoihin kuuluvana, ja se on ehkä Bluesoundsin tunnetuin levy sen lyhyeksi jääneellä uralla.


title: Black (albumi)

text: "Black" julkaistiin CD-muodossa Johanna-levymerkillä vuonna 1989. CD:llä on neljä vuosina 1979–1980 äänitettyä bonuskappaletta. Kappaleet oli julkaistu vuonna 1980 kahtena singlenä.


title: Black (albumi)

text: Love Kustannus julkaisi "Blackista" vuonna 2000 remasteroidun CD-version. Se sisältää studioraitojen lisäksi 8 livekappaletta, jotka äänitettiin Tukholmassa 15. syyskuuta 1981.


title: Black (albumi)

text:
"Black" julkaistiin vuonna 1981 vinyylinä myös Saksassa (X Records/Teldec, kataloginumero 6.24952).
Kappaleet on nauhoitettu Tukholmassa 15. syyskuuta 1981.


title: Madrasa

text: Madrasa () on arabiaa ja on suomeksi 'koulu' tai yleensä 'oppilaitos', joka voi olla yhtä hyvin maallinen kuin uskonnollinenkin ja viitata myös korkeakouluun. "Madrasa" suomennetaan usein koraanikouluksi, mikä voi johtaa harhaan. Sana on lainattu useisiin kieliin, joita islaminuskoiset puhuvat. Alkujaan madrasat on perustettu moskeijain yhteyteen samalla tavoin kuin länsimaissa koulut ja yliopistot ovat olleet yhteydessä kirkkoon. Madrasat eivät ole erityisesti yhteydessä ääri-islamilaisuuteen. Niissä opetetaan uskonnon ohella tavanomaisia maallisia oppiaineita.


title: Madrasa

text:
Madrasojen alkuperästä ei ole yksimielisyyttä. Eri teorioiden mukaan ne kehittyivät esimerkiksi joko Keski-Aasian buddhalaisten luostarien innoittamana, kirjastolaitoksen kasvun myötä tai moskeijoiden lähelle usein opiskelijoita asuttaneista majataloista. Ensimmäiset niistä ilmestyivät joka tapauksessa 900-luvun loppupuolella islamilaisen maailman itäosissa. 1000-luvun alussa Nišapurissa oli jo useita madrasoja. Seldžukkivisiiri Nizam al-Mulk vaikutti voimakkaasti madrasojen leviämiseen ja rakennutti laitoksia useisiin seldžukien hallitsemiin kaupunkeihin. Hänen alkuperäisenä tarkoituksenaan oli vahvistaa sunnalaisuuden asemaa šiialaisuutta vastaan uskonnon opetuksen avulla. Madrasat levisivät nopeasti edelleen länteen ja 1200-luvun lopulla niitä löytyi jo Anatoliasta, Syyriasta ja Egyptistä. Madrasoja pidetään joskus myös eurooppalaisen yliopistolaitoksen edeltäjänä.
Erityisesti Yhdysvalloissa sana madrasa on syyskuun 11. päivän iskujen jälkeen saanut perusteettomasti kielteisen leiman, jota on pyritty myöhemmin oikaisemaan. Yhdysvaltojen presidentinvaalikampanjan aikana 2008 Barack Obaman käymä madrasa Indonesiassa leimattiin ääri-islamilaiseksi, kunnes toimittajat kävivät tutustumassa siihen ja se osoittautui tavalliseksi kouluksi.


title: Aino Seppo

text: Aino Seppo (s. 26. toukokuuta 1958 Helsinki) on suomalainen näyttelijä. Hänet on kiinnitetty Helsingin kaupunginteatteriin. Teatteritöiden lisäksi hänet tunnetaan erityisesti useista televisio- ja elokuvarooleista.


title: Aino Seppo

text: Seppo on naimisissa näyttelijä Esko Salmisen kanssa. Heidän tyttärensä Sonja Salminen on myös näyttelijä. Aiemmasta parisuhteestaan näyttelijä Turo Pajalan kanssa Sepolla on tytär Saara.


title: Aganippe

text: Aganippe () oli kreikkalaisessa mytologiassa usean eri naishahmon nimi.


title: Vittorio Storaro

text: Vittorio Storaro (s. 24. kesäkuuta 1940 Rooma) on italialainen elokuvaaja. Hän on voittanut kolme parhaan kuvaajan Oscar-palkintoa elokuvista "Ilmestyskirja. Nyt" (1980), "Punaiset" (1982) ja "Viimeinen keisari" (1988). Lisäksi hän oli ehdolla vuonna 1991 elokuvasta "Dick Tracy". Ohjaajista hän on työskennellyt muun muassa Francis Ford Coppolan, Bernardo Bertoluccin, Warren Beattyn ja Carlos Sauran kanssa.


title: Vittorio Storaro

text: Storaro aloitti valokuvauksen opiskelut isänsä innoittamana 11-vuotiaana ja elokuvauksen opiskelut 16-vuotiaana. 1960-luvulla hän työskenteli kameramiehenä ja teki lyhytelokuvia. Hän teki debyyttinsä pitkän elokuvan pääkuvaajana vuonna 1969 Franco Rossin elokuvassa "Giovinezza, giovinezza". Kansainvälisen läpimurtonsa hän teki vuonna 1970 kuvattuaan Bernardo Bertoluccin elokuvat "Fasisti" ja "Hämähäkin juoni".


title: Type 90

text: Type 90 ( taikka 90式戦車, "Kyū-maru-shiki-sensha") on nykyaikainen japanilainen taistelupanssarivaunu. Niitä on käytössä ainoastaan Japanin itsepuolustusvoimien maavoimien käytössä. Vaunut valmisti Mitsubishi Heavy Industries ja ne korvasivat kaikki vanhemmat Type 61 ja osan Type 74 panssarivaunuista vuodesta 1990 alkaen. Suunnitelmissa on aikanaan korvata loput Type 74 ja nykyiset Type 90 vaunut uudella vielä hankeasteella olevalla Type 10 -vaunulla. Type 90 vaunuja valmistettiin noin 330–340 kappaletta vuodesta 1989 alkaen.


title: Type 90

text: Yhden Type 90 vaunun hinnaksi on arvioitu noin 7,4 miljoonaa US dollaria vuoden 2008 kurssin mukaan.


title: Type 90

text: Vaunun pääase on Japanissa Japan Steel Works Ltd:n lisenssillä valmistama 120 mm sileäputkinen Rheinmetall L44 psv-kanuuna. Samaa asetta käytetään muissa vastaavissa vaunutyypeissä kuten saksalaisessa Leopard 2:ssa ja yhdysvaltalaisessa M1 Abramsissa. Ennen L44:n valintaa vaunun pääaseeksi, Japanissa oli testattu onnistuneesti omaa japanilaista 120 mm kanuunatyyppiä, mutta lopulta L44 edullisuus kallisti valinnan sen puolelle. Kanuuna on varustettu latausautomaatilla, jolloin vaunumiehistöön ei kuulu lataajaa. Tämä mahdollistaa vaunussa käytetyn pienemmän tornin. Apuaseena on Sumitomo Heavy Industriesin lisenssillä valmistama 12,7 mm Browning -konekivääri. Lisäksi vaunussa on tykin putken suuntainen 7,62 mm konekivääri.


title: Type 90

text: Moottorina Type 90:ssä on Mitsubishin valmistama 10-sylinterinen 10ZG32WT -tyyppinen kaksitahtinen diesel. Sen tuottama 1 120 kW:n teho johdetaan teloille Mitsubishi MT1500 -automaattivaihteiston välityksellä, jossa on neljä vaihdetta eteen ja kaksi taakse. Täydellä 1 100 litran polttoainetäytöllä vaunun toimintasäde on 350 km.


Jyväskylän yliopiston matemaattis-luonnontieteellinen tiedekunta on perustettu vuonna 1965. Opiskelijoita siellä on noin 2 500. Tiedekunnasta valmistuu vuodessa noin 200 maisteria ja 40 tohtoria. Matemaattis-luonnontieteellisessä tiedekunnassa on neljä laitosta (bio- ja ympäristötieteiden, fysiikan, kemian sekä matematiikan ja tilastotieteen laitos), joissa tehdään kansainvälisesti korkeatasoista tutkimusta ja annetaan siihen perustuvaa opetusta.


title: Jyväskylän yliopiston matemaattis-luonnontieteellinen tiedekunta

text: Nanotiedekeskus (Nanoscience Center, NSC), kansainvälinen kesäkoulu (JSS), kansainvälinen ekologian talvikoulu ja luonnontieteiden opettajankoulutus ovat tiedekunnan yhteisiä tutkimus- ja koulutusohjelmia.


text: Laitoksista matematiikan ja tilastotieteen laitos sijaitsee Mattilanniemessä, muut kolme laitosta sijaitsevat Ylistönrinteen kampuksella. Kokeellista bio- ja ympäristötieteiden tutkimusta tehdään myös Konneveden tutkimusasemalla. Matemaattis-luonnontieteellisessä tiedekunnassa voi suorittaa luonnontieteiden kandidaatin ja filosofian maisterin tutkinnot sekä filosofian lisensiaatin ja filosofian tohtorin jatkotutkinnot.


text:
Maisterin tutkinnon voi suorittaa seuraavissa kansainvälisissä ohjelmissa:
Maisterin tutkinnon tavoitteena on antaa opiskelijalle pääaineen perusteiden tuntemus sekä valmiudet tieteellisen tiedon ja menetelmien soveltamiseen. Koulutus antaa valmiudet toimia työelämässä oman alansa asiantuntijana ja kehittäjänä ja valmiudet tieteelliseen jatkokoulutukseen. Koulutus perustuu tutkimukseen ja alan ammatillisiin käytäntöihin. Opetusta virkistetään luovin opetusmenetelmin ja sovelletaan uusimpaan tutkimustietoon.


text: Matemaattis-luonnontieteellisessä tiedekunnassa tehdään kansainvälistä tutkimusta neljällä laitoksella. Tiedekunnan tutkimuksen alueita ovat:


text:
Bio- ja ympäristötieteiden laitos
Fysiikan laitos
Kemian laitos
Matematiikan ja tilastotieteen laitos


text: Matemaattis-luonnontieteellisen tiedekunnan dekaaneina ovat sen perustamisesta (vuodesta 1965) toimineet:


title: Mika Peltonen (muusikko)

text:
Mika Peltonen on aktiivisesti keikkaileva euralainen trubaduuri , muusikko ja lauluntekijä.
Sooloura alkoi Puistokemistin joulu-kappaleen julkaisemisen myötä. Ensimmäinen sooloalbumi, julkaistiin vuonna 2001. 2003 julkaistiin Piilomies-albumi, jonka muusikot koostuivat pääosin porilaisen Sauna pesää! -yhtyeen jäsenistä.
"Tähän asti tiesin"-albumi (2011) oli askel hieman vakavampien laulujen suuntaan. Sitä seurannut "Lupa kimaltaa" (2015) saavutti jonkin
verran radiosoittoa mm. kappaleilla "Ootsä se vai et?","Lupa kimaltaa" ja "Rautavaarat". Levyn tuotti Janne Louhivuori, osa levyn teksteistä syntyi co-writena Heikki Salon kanssa.


title: Mika Peltonen (muusikko)

text:
Trubaduurikeikkojen ohessa Mikalla on aktiiviset duoprojektit Jukka Lammisen ja Ilkka Soinin kanssa
sekä pääasiassa Mikan omaan musiikkiin keskittyvä Peltone -orkesteri, joka on keikkaillut vuodesta 2011 lähtien.


title: Mika Peltonen (muusikko)

text:
Mika julkaisee musiikkinsa omalla Äänimaailma Records merkillä.
Lauluja työstetään mm. hänen Äänimaailma 71 -studiollaan


title: Haumont-près-Samogneux

text: Haumont-près-Samogneux on kunta Meusen departementissa Lorrainen hallintoalueella Ranskassa. Kunta kuuluu Verdunin arrondissementtiin ja Charny-sur-Meusen kantoniin. Kunnassa ei ollut yhtään asukasta vuoden 2006 väestönlaskennassa. Haumont-près-Samogneuxin pinta-ala on 10,81 neliökilometriä.


title: Haumont-près-Samogneux

text: Kunnasta on matkaa Samogneuxiin 2,2 kilometriä, Regnéville-sur-Meuseen 3 km, Brabant-sur-Meuseen 3 km, Beaumont-en-Verdunoisiin 4,2 km, Champneuvilleen 4,5 km, Forges-sur-Meuseen 4,7 km ja Louvemont-Côte-du-Poivreen 5 km.


title: Haumont-près-Samogneux

text: Kunta tuhoutui 21. helmikuuta–19. joulukuuta 1916 käydyssä ensimmäiseen maailmansotaan kuuluvassa Verdunin taistelussa, eikä sitä koskaan jälleenrakennettu. Samassa taistelussa tuhoutuivat myös läheiset Beaumont-en-Verdunoisin, Bezonvauxin, Cumières-le-Mort-Hommen, Fleury-devant-Douaumontin, Louvemont-Côte-du-Poivren, Douaumontin, Ornesin ja Vaux-devant-Damloupin kunnat, joista ainoastaan kolme jälkimmäisinä mainittua ovat nykyisin asutettuja.


title: Haumont-près-Samogneux

text: Haumont-près-Samogneuxin väkiluvun kehitys vuodesta 1803 vuoteen 1913 sekä vuodesta 1990 vuoteen 2006:


title: Ritva Sievänen-Allen

text: Ritva Sievänen-Allen (29. heinäkuuta 1930 Mikkeli – 30. maaliskuuta 2009 Espoo) oli suomalainen kirjastonjohtaja ja professori. Hän oli Terveystieteiden keskuskirjaston kirjastonjohtaja 1967–1993 ja Tampereen yliopiston kirjastotieteen ja informatiikan vt. professori 1973–1977.


title: Ritva Sievänen-Allen

text: Sievänen-Allen suoritti filosofian maisterin tutkinnon Helsingin yliopistossa 1955, kirjastonhoitajaksi hän valmistui Yhteiskunnallisesta korkeakoulusta 1958, ja sen jälkeen hän opiskeli Yhdysvalloissa jossa hän suoritti Kalifornian yliopistossa Berkeleyssa master of library science -tutkinnon 1962. Hän väitteli Jyväskylän yliopistosta taidehistorian alan tutkimuksella 1989.


title: Ritva Sievänen-Allen

text: Sievänen-Allen oli Suomen tieteellisen kirjastoseuran puheenjohtaja ja toimi myös alan kansainvälisissä järjestöissä. Terveystieteiden keskuskirjasto luotiin paljolti hänen johdollaan ja hänen kehittämiensä suuntaviivojen perusteella. Jäätyään eläkkeelle hän kirjoitti useita kirjoja niiden lisäksi, joita hän oli aiemmin kirjoittanut ammatillisista aiheista.


title: Paimenlauluja

text: Paimenlauluja () on Vergiliuksen vuosien 42–39 eaa. aikana kirjoittama ensimmäinen pääteos, joka koostui kymmenestä paimenlaulusta. Näitä yksittäisiä runoja kutsutaan nimellä eclogae (, 'valikoima'), ja kokoelma tunnetaankin myös nimellä "Eclogae". Teos on saanut suuresti vaikutteita Theokritoksen paimenidylleistä, joskin siihen antaa leimallisen piirteen ajankohdan mullistukset Rooman valtakunnassa.


title: Paimenlauluja

text: Teoksen tunnetuimmaksi runoksi nousi Asinius Polliolle omistettu neljäs laulu, joka esittää profeetallisen ennustuksen maailman pelastavan lapsen syntymästä ja kulta-ajan paluusta. Kristityt käsittävät tämän myöhemmin viittaavan Kristukseen, minkä vuoksi Vergiliusta pidettiin luonnostaan kristittynä sieluna, "anima naturaliter christiana". Tämä nosti Vergiliuksen keskiajalla arvostetuksi kirjailijaksi ja oli syynä siihen, miksi Dante Alighieri valitsi hänet teokseensa Jumalainen näytelmä oppaaksi.


title: Luettelo Yön kappaleista

text: Tämä on luettelo Yö-yhtyeen levyttämistä kappaleista aakkosjärjestyksessä. Listassa on kaikkiaan 289 kappaletta.


title: Virolahden sakaristo

text: Virolahden sakaristo on keskiaikainen kivisakaristo, joka sijaitsee Virolahdella. Sakaristo rakennettiin ehkä vuosien 1500 ja 1530 välillä silloisen puukirkon viereen. Muun muassa taloudellisista syistä kivikirkkohanke ei toteutunut lukuun ottamatta sakaristoa. Sakaristo sijaitsee Virolahden hautausmaalla nykyisen Virolahden kirkon itäpuolella.


title: Eclogae

text: Eclogae (, 'valikoima') viittaa runokokoelmiin, jotka koostuvat valikoiduista runoista. Nimitystä käytti ensimmäisenä Marcus Terentius Varro, mutta se vakiintui myöhemmin erityisesti Vergiliuksen paimenrunokokoelman Bucolican toiseksi nimeksi.


title: Piikkiön kirkko

text: Piikkiön kirkko on Kaarinan Piikkiössä, Varsinais-Suomessa sijaitseva kivirakenteinen, tyyliltään myöhäisgoottilainen kirkko. Rakennus sijaitsee Piikkiön keskustassa lähellä Piikkiön rautatieasemaa. Nykyinen kirkkorakennus on valmistunut vuonna 1755 vanhemman kirkkorakennuksen viereen. Kirkon suunnitteli arkkitehti Samuel Berner. Kirkon suojeluspyhimys on Pyhä Nikolaus.


title: Piikkiön kirkko

text: Piikkiö tunnetaan kirkkopitäjänä jo 1100-1200-luvulla. Piikkiön seurakunta perustettiin vuonna 1331. Ensimmäinen kirkkorakennus sijaitsi todennäköisesti viitisen kilometriä länteen nykyisestä kirkosta. Tuolloinen kirkko oli luultavasti hirsinen saarnahuone. Lähelle nykyistä sijaintiaan kirkko pappiloineen rakennettiin 1400-luvulla. Tuolloin kirkko sijaitsi luultavasti nykyisen kirkon luoteispuolella vaikka sen tarkkaa sijaintia ei tiedetäkään. Se voi olla nykyisen kirkon alla tai eteläpuolella. Sen perustukset saattavat myös olla osa nykyisen kivikirkon perustusta. Myöhemmin vuosien 1500 ja 1560 välillä puisen kirkkorakennuksen viereen rakennettiin kivisakaristo, joka oli ensimmäinen osa kivikirkkohanketta. Keskiaikainen kivikirkkohanke ei kuitenkaan toteutunut lukuun ottamatta sakaristoa, joka myöhemmin myös purettiin. Kirkkorakennus nimittäin vaurioitui myrskyssä ja vuonna 1580 Ruotsin kuningas myönsi avustuksen kirkon korjaustöihin. Uuteen hirsistä salvottuun kirkkoon yhdistettiin keskiaikainen kivisakaristo ja puinen asehuone.


title: Piikkiön kirkko

text: Nykyisen kirkon rakentaminen kesti kesäkuusta 1752 syyskesään 1755 ja sen rakentamiseen tarvittiin 3000 kuormaa harmaakiveä ja perimätiedon mukaan suurin osa Kuusiston piispanlinnan raunioiden kivistä käytettiin tähän tarkoitukseen. On kuitenkin luultavaa, että tarkoitusta varten kiviä hankittiin myös louhokselta. Kirkon suunnitteli saksalaissyntyinen muurarimestari ja arkkitehti Samuel Berner.


title: Piikkiön kirkko

text:
Tyylillisesti korkean kallion kupeessa sijaitseva Piikkiön kirkko edustaa myöhäisgotiikkaa. Malliltaan kirkko on särmikäs pitkäkirkko ja tyylillisesti samankaltainen suomalaisten keskiaikaisten kivikirkkojen kanssa. Kirkon runkohuone on korkeapäätyinen, jyrkällä satulakatolla katettu harmaakivinen rakennus. Rakennuksen itäpää on kolmitaitteinen, pohjoispäässä sijaitsee sakaristo ja eteläpäässä asehuone joka on myöhemmin muutettu eteiseksi. Läntiseen päätyyn on tehty katonharjalle kattoratsastaja ja seinälle tiilikoristelua, joista erottaa kirkon suojeluspyhimyksen, Pyhän Nikolauksen nimikirjaimet SN ().
Mainittavia korjauksia kirkkoon on suoritettu vuosina 1775, 1908 (sisäholvin panelointi, keskikäytävän mustavalkoinen klinkkeritiililattia), 1929, 1949 (vesikaton uusiminen sementtitiilikatoksi) ja 1963 (uudet 23-äänikertaiset urut Kangasalan urkutehtaalta ja 2003 (kirkkopenkkien ja saarnastuolin restaurointi, saarnastuolin takaa seinästä löytyneen maalauksen esille otto).


title: Piikkiön kirkko

text: Kirkon vieressä kirkkomaalla sijaitsee vuonna 1810 rakennettu kellotapuli jonka alaosa on kiveä ja yläosa puuta. Tapulissa on yhteensä kolme kelloa, joista vanhin on vuodelta 1708. Kirkkomaalla sijaitsee myös tiilestä muurattu ja keltaiseksi kalkittu Bussilan kartanon omistajan hautakappeli.


title: Piikkiön kirkko

text: Kirkon pohjoispuolella sijaitsee pappila josta löytyy Pietari Kalmin 1750-luvulla sinne perustama puutarha.


title: Piikkiön kirkko

text: Sisällä kirkossa kirkkosalia kattaa laudoista tehty tynnyriholvi. Seinät ovat sileäksi rapatut ja vaaleaksi maalatut. Kirkon kiinteä sisustus on pääosiltaan 1700-luvulta ja säilynyt poikkeuksellisen hyvin. Kirkon pylväin varustetun alttarin takana on suurikokoinen alttarirakennelma joka koostuu kolmiosaisesta alttaritaulusta ja sen takana olevasta kookkaasta draperia-asetelmasta. Alttaritaulun maalauksen ja sen takana olevan verholaskostelun on tehnyt turkulainen taidemaalari Gustaf Lucander vuonna 1776 (alttaritaulun puiset kehykset on veistänyt puuseppä Johannes Zervitsky ja kuvanveistäjä Gabriel Malberg). Saarnastuolin on veistänyt vuonna 1763 puuseppä Samuel Lundan. Saarnastuolia koristavat evankelistat ja kirkon parvelle maalatut enkelit ovat turkulaisen Mathias Björckegrenin maalaamia.


title: Piikkiön kirkko

text: Museovirasto on määritellyt Piikkiön kirkon ja pappilan yhdeksi Suomen valtakunnallisesti merkittävistä rakennetuista kulttuuriympäristöistä.


title: Marjastajat (suku)

text: Marjastajat ("Melanocharis") on marjastajien heimoon kuuluva varpuslintusuku. Marjastajien sukuun kuuluu BirdLifen mukaan viisi lajia.


title: Kalle Vento

text: Kalle Vento (, salanimi "Kalle Karjalainen"; 9. tammikuuta 1897 Someron Pitkäjärven kylä – 28. joulukuuta 1937 Sandarmoh Karhumäen lähellä) oli neuvostoliitonsuomalainen lehtimies ja kirjailija.


title: Kalle Vento

text: Neuvostoliittoon siirryttyään Kalle Vento kirjoitti artikkeleja, kertomuksia ja arvosteluja Leningradin ja Petroskoin suomenkielisiin lehtiin. Joulukuussa 1930 hänet valittiin Leningradin proletaarikirjailijoiden yhdistyksen suomalaisen jaoston hallituksen jäseneksi. Vuonna 1933 Vento opiskeli Leningradin punaprofessuurin instituutissa. Elokuusta 1934 lähtien hän työskenteli Petroskoissa Punainen Karjala -lehden vastaavana sihteerinä ja vuosina 1935–1936 myös kirjallisuuslehti Rintaman päätoimittajana.


title: Kalle Vento

text: Vuonna 1937 Vento erotettiin Punaisen Karjalan päätoimittajan tehtävästä, minkä jälkeen hän työskenteli sekatyömiehenä. Hänet pidätettiin 26. lokakuuta 1937, tuomittiin kuolemaan vakoilijana ja ammuttiin. Vento todettiin syyttömäksi vuonna 1956.


title: De ondergang van Nederland

text: De ondergang van Nederland: Land der naïeve dwazen (”Alankomaiden alasajo: Hyväuskoisten hölmöjen maa”) on Alankomaissa vuonna 1990 ilmestynyt kirja. Kirjan tekijä Mohammed Rasoel on salanimi. Rasoel tarkoittaa arabiaksi sanantuojaa. Alankomaiden Anne Frank -säätiö nosti kirjasta oikeusjutun. Poliisi tuli tulokseen, että kirjan takana oli Alankomaissa asuva, pakistanilaista syntyperää oleva Zoka Fatah (s. 1951). Vuonna 1992 hänet tuomittiin 2000 Alankomaiden guldenin sakkoihin. Oikeusistuin katsoi tulleen todistetuksi, että hänen kirjansa oli rasistinen ja kirjoitettu pelkästään vihan lietsomisen tarkoituksessa. Teos vedettiin pois kirjakaupoista.


title: Ellie Greenwich

text: Eleanor Louise Greenwich (taiteilijanimeltään Ellie Greenwich, 23. lokakuuta 1940 Brooklyn, New York, Yhdysvallat – 26. elokuuta 2009 New York, Yhdysvallat ) oli yhdysvaltalainen pop-laulaja, lauluntekijä ja musiikkituottaja, joka oli aktiivinen 1960- ja 1970-luvuilla. Hän oli mukana tekemässä mm. lauluja "Be My Baby", "Da Doo Ron Ron", "Leader of the Pack", "Do Wah Diddy Diddy", "And Then He Kissed Me" ja "River Deep, Mountain High". Greenwichiltä ilmestyi kaksi sooloalbumia, "Composes, Produces, and Sings" (1968) ja "Let It Be Written, Let It Be Sung..." (1973), jotka on myöhemmin julkaistu yhdellä CD:llä.


title: Ellie Greenwich

text: Ellie Greenwich menehtyi keuhkokuumeeseen. Hän totesi eläessään: "Sanoisin, että olet onnistunut, kun nimesi ja laulusi löytyvät sanaristikoista, Trivial Pursuitin kaltaisista peleistä ja Jeopardy-tv-visailusta."


title: Emil Virtanen (kirjailija)

text: Emil Virtanen (; 1. lokakuuta 1900 Viipurin läänin Kaukola – 27. marraskuuta 1937 Petroskoin lähellä) oli neuvostoliitonsuomalainen kirjailija ja lehtimies.


title: Emil Virtanen (kirjailija)

text: Emil Virtanen osallistui Suomen sisällissotaan ja työskenteli sen jälkeen mm. "Savon Kansan" ja "Kansan Työn" toimittajana. Vuosina 1920–1923 hän kuului Suomen sosialistiseen työväenpuolueeseen ja vuosina 1921–1930 SKP:hen. Neuvostoliittoon Virtanen siirtyi vuonna 1930. Hän työskenteli "Punainen Karjala" -lehden toimittajana. Lokakuusta 1932 tammikuuhun 1936 Virtanen oli NKP(b):n ja vuodesta 1934 Neuvostoliiton kirjailijaliiton ehdokasjäsen.


title: Emil Virtanen (kirjailija)

text: Virtasen runoja julkaistiin kirjallisuuslehdissä "Punakantele" ja "Rintama" sekä Neuvostoliiton suomenkielisissä sanomalehdissä. Vuonna 1933 ilmestyi runokokoelma "Minkä tähden taistelemme" ja vuonna 1935 runoelma "Auringon hymy". Hän käänsi suomeksi Aleksandr Puškinin sekä neuvostokirjailijoiden teoksia.


title: Emil Virtanen (kirjailija)

text: Syksyllä 1937 Emil Virtanen työskenteli Karellesin kuormaajana. Hänet pidätettiin 25. lokakuuta, tuomittiin kuolemaan vakoilijana ja ammuttiin. Virtanen todettiin syyttömäksi vuonna 1957.


title: Emil Virtanen

text: Emil Virtanen -nimisiä henkilöitä on useita:


title: Pikkumesikot

text: Pikkumesikot ("Oedistoma") on marjastajien heimoon kuuluva varpuslintusuku. Pikkumesikoiden sukuun kuuluu BirdLifen mukaan kaksi lajia. Toisissa lähteissä on esitetty edellisestä poikkeavia suvun lajimääriä.


title: Korisliiga-kausi 2009–2010

text: Korisliiga-kausi 2009–2010 oli 70. kausi, jolloin pelattiin miesten koripallon Suomen mestaruudesta. Korisliiga-kauteen sarjanousijoina lähtivät Kauhajoen Karhu sekä Salon Vilpas ja hallitsevana mestarina Namika Lahti.


title: Korisliiga-kausi 2009–2010

text: Kauden päätteeksi Tampereen Pyrintö voitti historiansa ensimmäisen Suomen mestaruuden. Finaalisarjan hävinnyt Torpan Pojat voitti hopeaa ja Kouvot pronssia. Runkosarjan voitti Tampereen Pyrintö. Runkosarjan viimeiseksi jäänyt Forssan Koripojat putosi kahden Korisliiga-kauden jälkeen takaisin koripallon I-divisioonaan. Espoon Honkaa edustanut Tuukka Kotti valittiin vuoden pelaajaksi.


title: Korisliiga-kausi 2009–2010

text: Vuonna 2006 Suomen Koripalloliitto teki kolmen vuoden mittaisen TV-sopimuksen Urheilukanavan sekä Yleisradion kanssa. Kauteen lähdettäessä sopimus tuli siis vanhaksi. Kesän 2009 aikana Korisliigan televisioinnissa tapahtui mittava käänne, sillä Urheilukanava siirtyi Sanoma Entertainmentin omistukseen. Tämän johdosta Korisliigan pelejä oli tarkoitus nähdä Urheilukanavalla vasta keväällä 2010.


title: Korisliiga-kausi 2009–2010

text: Lokakuussa 2009 Koripalloliitto teki uuden URHOtv:n kanssa viisivuotisen TV-sopimuksen. Otteluiden lähettämisen on määrä alkaa marraskuussa 1–2 ottelun viikkotahdilla. Tästä määrä kasvaa portaittain sopimuskauden aikana.


title: Korisliiga-kausi 2009–2010

text: Joensuun Kataja menetti kaikki siihen asti keräämänsä pisteet 6. marraskuuta, jolloin ilmoitettiin, että joukkueessa pelannut Janne Kinnunen ei ollut edustuskelpoinen. Kinnusen pelaajalisenssi lunastettiin vasta 26. lokakuuta, jolloin Kataja oli ehtinyt jo pelata seitsemän ottelua. Kinnunen oli ehtinyt edustaa seuraa jo kuudessa ottelussa.


title: Korisliiga-kausi 2009–2010

text: "#"=Sijoitus runkosarjassa, O=Pelatut ottelut, V=Voitot, H=Häviöt, P/O=Tehdyt pisteet ottelua kohti, P/O-=Päästetyt pisteet ottelua kohti, P=Pisteet


title: Korisliiga-kausi 2009–2010

text: Pudotuspelit pelattiin pronssiottelua lukuun ottamatta paras viidestä -järjestelmällä eli kolme voittoa riitti ottelusarjan voittoon. Pronssimitalit jaettiin yhden ottelun tuloksen perusteella. Pudotuspelit alkoivat 7. huhtikuuta 2010 ja päättyivät 8. toukokuuta 2010.


title: Tatu Väätäinen

text: Tatu Väätäinen (; 28. helmikuuta 1898 Juankoski – 11. lokakuuta 1938 Petroskoin lähellä) oli suomalainen kommunisti ja neuvostoliitonsuomalainen kirjailija.


title: Tatu Väätäinen

text: Väätäinen liittyi vallankumousliikkeeseen vuonna 1917. 1920-luvulla hän kirjoitti runoja mm. "Nuori työläinen" ja "Liekki" -lehtiin. Vuosina 1925, 1926 ja 1929 hän oli pidätettynä osallisuudesta Sosialistisen nuorisoliiton toimintaan. Väätäinen kuului 1920-luvun lopussa myös Suomen kommunistisen nuorisoliiton keskuskomiteaan.


title: Tatu Väätäinen

text: Väätäinen saapui Neuvostoliittoon vuonna 1934 Ruotsin konsulaatin myöntämällä viisumilla. Hän työskenteli Petroskoissa "Punainen Karjala" -lehden toimituksessa ja Kustannusliike Kirjassa. Väätäisen runoja julkaistiin Neuvostoliiton suomenkielisissä sanoma- ja aikakauslehdissä. Vuonna 1937 hän käänsi suomeksi Aleksandr Puškinin teoksia.


title: Tatu Väätäinen

text: Väätäinen pidätettiin 2. kesäkuuta 1938, tuomittiin kuolemaan syytettynä vastavallankumouksellisesta nationalistisesta toiminnasta ja ammuttiin. Hänet todettiin syyttömäksi vuonna 1955.


title: Aleksandr Linevski

text: Aleksandr Mihailovitš Linevski (; 3. toukokuuta 1902 Pietari – 20. helmikuuta 1985 Petroskoi) oli venäläinen kirjailija ja tiedemies.


title: Aleksandr Linevski

text: Aleksandr Linevski syntyi rautatieläisen perheeseen. Valmistuttuaan oikeustieteellisestä oppilaitoksesta hän työskenteli vuosina 1918–1923 arvioijana Veliki Ustjugin metsätaloudessa. Palattuaan Pietariin hän alkoi opiskella maantieteellisessä instituutissa, joka sittemmin muuttui Leningradin yliopiston maantieteelliseksi tiedekunnaksi. Kesällä 1926 Linevski johti Sorokan läheltä löydettyjä kalliopiirroksia tutkinutta retkikuntaa.


title: Aleksandr Linevski

text: Valmistuttuaan yliopistosta vuonna 1929 Linevski muutti Petroskoihin, jossa hän työskenteli paikallisessa tutkimusinstituutissa ja julkaisi useita Neuvosto-Karjalan arkeologiaa, historiaa, kansatiedettä ja suullista kansanperinnettä käsitteleviä tutkimuksia. Vuonna 1944 hänelle myönnettiin historian kandidaatin oppiarvo. Linevski johti myös Karjalan proletaarikirjailijoiden venäjänkielistä jaostoa ja oli mukana perustamassa Karjalan kirjailijaliittoa. Vuonna 1938 hänet hyväksyttiin Neuvostoliiton kirjailijaliiton jäseneksi.


title: Aleksandr Linevski

text: Linevskin ensimmäiset tutkimusmatkoiltaan kirjoittamat kuvaukset ilmestyivät vuosina 1925–1926. Myöhemmin "Vokrug sveta" (”Maailman ympäri”), "Vsemirnyi sledopyt" (”Maailmankävijä”) ja "Mir prikljutšeni" (”Seikkailujen maailma”) -lehdissä julkaistiin hänen kertomuksensa "Sovetskaja mašina vremeni" (”Neuvostoaikakone”) ja pienoisromaani "Kivikirjan sivuja" (Listy kamennoi knigi). Jälkimmäinen ilmestyi laajennettuna kirjana vuonna 1939. Siinä kirjailija kuvaa esihistoriallisten ihmisten elämää tutkimiensa kivipiirrosten pohjalta. Yli kolmenkymmenen vuoden ajan Linevski laati historiallista romaania "Belomorje" (”Vienanmeren rannikolla”), joka valmistui vuonna 1968.


title: Aleksandr Linevski

text: Tieteellisestä ja kaunokirjallisesta toiminnastaan Linevskille on myönnetty Karjalan tasavallan valtionpalkinto (1969), Työn punaisen lipun ja Kansojen ystävyyden kunniamerkit.


title: Chris Craft

text: Christopher Craft (s. 17. marraskuuta 1939) on entinen brittiläinen F1-kuljettaja. Hän osallistui kahteen F1-osakilpailuun kaudella 1971. Toisessa hän karsiutui ja toisessa keskeytti. Craft osallistui kahteen MM-sarjan ulkopuoliseen kilpailuun.


title: Chris Craft

text: Craft osallistui myös muihinkin kilpa-autoilusarjoihin, kuten saloon cars, Formula 3 ja Formula 5000 -sarjoihin. Hän oli kolmas vuoden 1976 Le Mansin 24 tunnin ajossa.


title: Chris Craft

text: Kilpauransa jälkeen Craft aloitti Gordon Murrayn kanssa Light Car Companyn rakentamaan Light Car Company Rocketin.


Chris Craft


title: Medestäjämesikot

text: Medestäjämesikot ("Toxorhamphus") on marjastajien heimoon kuuluva varpuslintusuku. Medestäjämesikoiden sukuun kuuluu BirdLifen mukaan kaksi lajia. Toisissa lähteissä on esitetty edellisestä poikkeavia suvun lajimääriä.


title: Yrjö Savolainen

text: Yrjö Savolainen (; 17. joulukuuta 1899 Järvisaaren Mujan kylä – 15. marraskuuta 1937 Leningrad) oli inkerinsuomalainen kirjailija.


title: Yrjö Savolainen

text: Savolainen syntyi inkeriläisen talonpojan perheeseen. Vuonna 1921 hän valmistui Hatsinan opettajaopistosta ja työskenteli sen jälkeen kotiseudullaan opettajana. Vuodesta 1925 lähtien hän toimi Leningradin valistusosaston ohjaajana ja vuodesta 1930 lähtien Vapaus-lehden toimittajana.


title: Yrjö Savolainen

text: Savolaisen ensimmäiset runot ilmestyivät Vapaudessa vuonna 1924. Hän kuului Soihdun toimituskuntaan ja julkaisi teoksiaan muun muassa Punakantele ja Rintama-lehdissä. Vuonna 1930 hänet valittiin Leningradin proletaarikirjailijoiden yhdistyksen suomalaisen jaoston johtokunnan jäseneksi.


title: Yrjö Savolainen

text: 1930-luvun alussa ilmestyivät erillisinä kirjoina maatalouden kollektivisointia ja sosialismin rakentamista kuvaavat kertomus- ja kuvauskokoelmat "Mustat voimat" (1931), "Savea ja hietaa" (1931) ja "Rajat tasoittuvat" (1933). Vuonna 1935 julkaistiin ensimmäinen osa inkeriläiskylän kehitystä kuvaavasta historiallisesta romaanista "Aikojen hyrskyissä". Savolainen toimi myös venäläisen kaunokirjallisuuden suomentajana.


title: Yrjö Savolainen

text: Savolainen pidätettiin 10. elokuuta 1937, tuomittiin kuolemaan syytettynä vakoilusta ja vastavallankumouksellisesta toiminnasta ja ammuttiin. Hänen maineensa palautettiin vuonna 1956.


title: Jim Crawford

text: Jim Crawford (13. helmikuuta 1948 – 6. elokuuta 2002) oli brittiläinen moottoriurheilija.


title: Jim Crawford

text: Hän osallistui kahteen F1-osakilpailuun kaudella 1975. Hän oli 13:s Italian GP:ssä. Crawford oli vuoden 1982 Britannian F1-mestaruuden voittaja.


title: Jim Crawford

text: Crawford muutti Yhdysvaltoihin 1980-luvulla, ja aloitti kilpailemisen Champ Car -sarjassa. Hän joutui pahaan onnettomuuteen vuoden 1987 Indianapolis 500 kilpailun aika-ajoissa. Hänen jalkansa ja nilkkansa vammautuivat pahoin. Crawford palasi vuoden kuluttua samaan sarjaan ollen 6. vuoden 1988 kilpailussa, johdettuaan kilpailua 8 kierroksen ajan.


title: Jim Crawford

text: Crawford muutti perheineen Floridaan St Petersburgiin, missä työskenteli kalastusaluksen kapteenina. Hän kuoli maksavikaan vuonna 2002.


title: Veikko Ervasti

text: Veikko Ervasti (, salanimi "Valter Vuoksi"; 18. huhtikuuta 1914 Kuusamo – 4. maaliskuuta 1947 Petroskoi) oli neuvostoliitonsuomalainen kirjailija.


title: Veikko Ervasti

text: Ervasti syntyi metsurin perheeseen. Koulunkäynti jäi lyhyeksi, koska kotitalo myytiin velkojen takia ja Ervasti joutui yksitoistavuotiaana metsätöihin. Vuonna 1931 hän muutti Neuvostoliittoon. Vuodesta 1932 Ervasti opiskeli Petroskoin kasvatustieteellisessä instituutissa, josta valmistuttuaan hän toimi opettajana Vienan Karjalassa. Vuonna 1940 hän palasi Petroskoihin, jossa työskenteli Punalipun toimitussihteerinä. Jatkosodan aikana hänet evakuoitiin Permin alueelle, josta hän siirtyi Totuuden toimittajaksi Belomorskiin.


title: Veikko Ervasti

text: Tekijän ensimmäiset runot ilmestyivät vuonna 1935 nimellä Valter Vuoksi Rintama ja Kipinä -lehdissä sekä Kevätvyöry-almanakassa. Vuodesta 1940 lähtien hän kirjoitti runoja, kertomuksia ja kuvauksia sekä kokeili voimiaan myös näytelmäkirjailijana. Erillisinä kirjoina julkaistiin runokokoelmat "Laulu onnesta" (1948) ja "Säteitä" (1964). Ervasti toimi myös klassisen venäläisen kirjallisuuden sekä neuvostorunouden suomentajana. Vuonna 1944 hänet hyväksyttiin Neuvostoliiton kirjailijaliiton jäseneksi.


title: Valter Vuoksi

text: Valter Vuoksi voi viitata seuraaviin henkilöihin:


title: Padasjoen kirkko

text: Padasjoen kirkko on W. G. Palmqvistin suunnittelema klassismia edustava päätytornillinen pitkäkirkko, joka rakennettiin 1926-1928.


title: Padasjoen kirkko

text: Padasjoen Jokioisten kylään rakennettiin ensimmäinen puukirkko jo 1400-luvun jälkipuoliskolla. Vuosien 1520 ja 1560 välissä rakennettiin myös kivisakaristo, joka oli ensimmäinen osa kivikirkkohanketta. Keskiaikainen kivikirkkohanke ei toteutunut lukuun ottamatta sakaristoa. Vuosina 1668–1670 paikalle rakennettiin puinen ristikirkko, minkä vuoksi kivisakaristo purettiin. Osa sakariston perustuksia säilyi osana puukirkon kivijalkaa. Sen jäänteet löytyivät kaivauksissa vuonna 1925, mutta niiden suhde nykyiseen kirkkorakennukseen on epäselvä. Padasjoki on vanha Birgitta-seurakunta.


title: Padasjoen kirkko

text: Tiilestä rapatussa kirkossa on sisäkatteena betoniholvi, ulkokatteena on aumakatot, paitsi kuorissa satulakatto ja tornissa lyhtykatto. Tornin kellot ovat vuodelta 1927. Runkohuoneesta ulkonevat lähes sen korkuiset poikkisakarat, kuoren jatkeena on matala sakasti. Kirkossa on istumapaikkoja 600 hengelle, 14 + 2 -äänikertaiset urut on valmistanut Kangasalan urkutehdas 1947. Alttaritaulu "Ylösnousemus" on Alexandra Frosterus-Såltinin vuonna 1901 maalaama.


title: Paavo Lukin

text: Paavo Lukin, oikealta nimeltään Pavel Osipovitš Lukin (; 23. syyskuuta 1922 nykyisen Prääsän piirin Kala-Jaakoin kylä – 25. huhtikuuta 1988) oli karjalainen kirjailija.


title: Paavo Lukin

text: Paavo Lukin opiskeli Vieljärven keskikoulussa ja Petroskoin opettajainstituutissa, josta hän valmistui vuonna 1941. Hän osallistui toiseen maailmansotaan ja työskenteli sen jälkeen opettajana ja rehtorina Prääsän, Aunuksen ja Mujejärven piirin kouluissa. Vuonna 1961 hän valmistui etäopiskelijana Karjalan pedagogisesta instituutista.


title: Paavo Lukin

text: Lukinin ensimmäiset teokset ilmestyivät 1930-luvun lopussa karjalankielisessä Karelija-aikakauslehdessä. Vuonna 1971 Punalipussa julkaistiin hänen ensimmäiset suomenkieliset kertomuksensa. Lastenkirja "APR" ilmestyi erillisenä kirjana vuonna 1975. Myöhemmin Lukin kirjoitti lastenrunoja ja kertomuksia aunuksen murteella. Neuvostoliiton kirjailijaliiton jäseneksi hänet hyväksyttiin vuonna 1982.


title: Louvemont-Côte-du-Poivre

text: Louvemont-Côte-du-Poivre on kunta Meusen departementissa Lorrainen hallintoalueella Ranskassa. Kunta kuuluu Verdunin arrondissementtiin ja Charny-sur-Meusen kantoniin. Kunnassa ei ollut yhtään asukasta vuoden 2007 väestönlaskennassa. Louvemont-Côte-du-Poivren pinta-ala on 8,25 neliökilometriä.


title: Louvemont-Côte-du-Poivre

text: Kunnasta on matkaa Beaumont-en-Verdunoisiin 2,7 kilometriä, Vacherauvilleen 2,9 km, Douaumontiin 3,2 km, Bras-sur-Meuseen 3,4 km, Charny-sur-Meuseen 4,1 km, Samogneuxiin 4,6 km ja Fleury-devant-Douaumontiin 4,9 km.


title: Louvemont-Côte-du-Poivre

text: Kunta tuhoutui 21. helmikuuta–19. joulukuuta 1916 käydyssä ensimmäiseen maailmansotaan kuuluvassa Verdunin taistelussa, eikä sitä koskaan jälleenrakennettu. Samassa taistelussa tuhoutuivat myös läheiset Beaumont-en-Verdunoisin, Bezonvauxin, Cumières-le-Mort-Hommen, Fleury-devant-Douaumontin, Haumont-près-Samogneuxin, Douaumontin, Ornesin ja Vaux-devant-Damloupin kunnat, joista ainoastaan kolme jälkimmäisinä mainittua ovat nykyisin asutettuja.


title: Louvemont-Côte-du-Poivre

text: Louvemont-Côte-du-Poivren väkiluvun kehitys vuodesta 1848 vuoteen 1914 sekä vuodesta 1990 vuoteen 2007:


title: Yleisurheilun GP-kausi 2009

text: Yleisurheilun GP-kausi 2009 tarkoittaa kilpailukauden 2009 aikana järjestettyjä IAAF:n hyväksymiä Grand Prix -tason yleisurheilukilpailuja. Kilpailuja on jaoteltu sarjoihin, joita ovat , Kultainen liiga (6 osakilpailua), Super Grand Prix (5 osakilpailua) ja Grand Prix (14 osakilpailua). Kilpailut muodostavat n.


title: Yleisurheilun GP-kausi 2009

text: Qatar Athletic Super Grand Prix 2009 järjestettiin 8. toukokuuta.


title: Yleisurheilun GP-kausi 2009

text: Miehet


title: Yleisurheilun GP-kausi 2009

text: Naiset


title: Yleisurheilun GP-kausi 2009

text: Athletissima 2009 järjestettiin 7. heinäkuuta.


title: Yleisurheilun GP-kausi 2009

text: Aviva London Grand Prix 2009 järjestettiin 24. ja 25. heinäkuuta.


title: Yleisurheilun GP-kausi 2009

text: Herculis 2009 järjestettiin 28. heinäkuuta.


title: Yleisurheilun GP-kausi 2009

text: DN Galan 2009 järjestettiin 31. heinäkuuta.


title: Yleisurheilun GP-kausi 2009

text: Meeting Grand Prix IAAF de Dakar 2009 järjestettiin 18. huhtikuuta.


title: Yleisurheilun GP-kausi 2009

text: Osaka GP 2009 järjestettiin 9. toukokuuta.


title: Yleisurheilun GP-kausi 2009

text: Grande Premio Brasil Caixa de Atletismo 2009 järjestettiin 24. toukokuuta.


title: Yleisurheilun GP-kausi 2009

text: Reebok Grand Prix 2009 järjestettiin 30. toukokuuta.


title: Yleisurheilun GP-kausi 2009

text: Fanny Blankers-Koen Games 2009 järjestettiin 1. kesäkuuta.


title: Yleisurheilun GP-kausi 2009

text: Prefontaine Classic 2009 järjestettiin 7. kesäkuuta.


title: Yleisurheilun GP-kausi 2009

text: Ostrava Golden Spike 2009 järjestettiin 17. kesäkuuta.


title: Yleisurheilun GP-kausi 2009

text: Meeting de Atletismo Madrid 2009 järjestettiin 4. heinäkuuta.


title: Yleisurheilun GP-kausi 2009

text: Athens Grand Prix 2009 järjestettiin 13. heinäkuuta.


title: Yleisurheilun GP-kausi 2009

text: Aviva British Grand Prix 2009 järjestettiin 31. elokuuta.


title: Yleisurheilun GP-kausi 2009

text: Zagreb 2009 järjestettiin 31. elokuuta.


title: Yleisurheilun GP-kausi 2009

text: Miehet


title: Yleisurheilun GP-kausi 2009

text: Naiset


title: Luettelo televisiosarjan Uutishuone henkilöistä

text: Tämä artikkeli käsittelee Yle TV1:llä esitetyn televisiosarjan "Uutishuone" henkilöitä.


text: Raija on syntynyt vuonna 1946. Koulun jälkeen hän aloittaa suomen kielen opinnot Helsingin yliopistossa. Kahden opiskeluvuoden jälkeen hän hakeutuu toimittajaksi: Raijan tavoittelema toimittajanpaikka Kansan Uutisissa menee ohi suun, mutta puolivahingossa hän päätyy Yleisradion TV-uutisiin toimittajaksi (aviomies Pertti oli lähettänyt hakupaperit Yleisradioon Raijan kiellosta huolimatta). Työ Yleisradiossa imaisee hänet tosissaan mukaansa, ja työstä muodostuu hänelle lähes koko elämä – loppujen lopuksi se vie hänen perhesuunnitelmansa ja aviomies Pertin, mutta antaa hyvän ystävän ja lopulta rakkauden. Myös tupakoinnin aloittaminen voidaan tietyllä tavalla lukea työpaikkaan.


text: Raija on ajatusmaailmaltaan voimakkaan vasemmistolainen. Hänen unelmansa on "muuttaa maailmaa", ja esimerkiksi Chilessä valtaan noussut Salvador Allende miellyttää häntä. Chilen ihmiskasvoinen sosialismi saa hänet haluamaan muutoksia myös omaan elämäänsä, mikä ajaa hänet lopulta haluamaan omaa elämää ja avioeroa Pertistä.


text: Yleisradiossa hänen suurin unelmansa on lukea uutiset, mutta tähän ei suostuta, sillä 1960- ja 1970-lukujen Suomessa se koetaan miesten työksi. Sarjan viimeisessä osassa, jouluna 1979, hän lopulta kuitenkin saa lukea Tv-uutiset. Lukemisen jälkeen hän lähtee vuodeksi Lontooseen kirjeenvaihtajan sijaiseksi.


text: Raija on mennyt 21-vuotiaana naimisiin Pertin kanssa. Avioliitto kuitenkin päättyy vuonna 1973, kun Raija haluaa itsenäistyä ja "hankkia elämälleen tarkoituksen". Avioero onnistuu, kun Raija lavastaa aviorikoksen päällikkönsä Martin kanssa. Samaan aikaan hänellä on myös yhden yön juttu chileläisen miehen (Julius Pillai) kanssa. Sarjan lopulla Vesa lopulta tunnustaa tunteensa Raijaa kohtaan, ja he ajautuvat sänkyyn. Raija lähtee Lontooseen, mutta sanoo rakastavansa Vesaa – "kymmenen vuoden rinnalla yksi vuosi on lyhyt aika".


text: Vesa on syntynyt vuonna 1944. Hänen perheensä on voimakkaasti SDP:n takana, ja uutisiin hän on päässyt isänsä painostuksesta. Martin ja Vesan välinen suhde ei ole kovin hyvä, ja Martti ei oikein usko Vesan onnistumiseen. Ennen uutisia Vesa on toiminut ainoastaan ilmaisjakelulehden toimittajana, ja sitä Martti ei pidä vakavasti otettavana journalismina. Vesa etenee lopulta Martin ja Keijon varjosta toimituksen päälliköksi.


text: Vesan ja Raijan välillä on koko sarjan aikana näkyvillä selkeä jännite, joka kuitenkin purkautuu tekoihin vasta aivan sarjan viimeisessä osassa vuonna 1979. Vesalla on sarjan aikana myös lyhyt suhde perintöprinsessa Helenaan (Malla Malmivaara) kanssa. Vuonna 1979 Vesa menee naimisiin Anneli "Antsa" Koposen (Inka Kallén) kanssa, vaikka ei tätä kovinkaan paljoa rakasta – hän ei vain halua menettää poikaansa Mikkoa, jonka sai Annelin kanssa. Sarjan lopussa Vesa lupaa Raijalle jättää Annelin, mutta "ei aio hylätä poikaansa".


text: Irma on vuonna 1947 syntynyt kuvaussihteeri. Irma on aito blondi, joka välillä puhuu ennen kuin ajattelee. Hän suhtautuu elämään positiivisesti, ja tukee työtovereitaan avoimesti.


text: Irma rakastuu silmittömästi toimitukseen tulevaan toimittajaan Lauriin, ja saa tunteilleen vastakaikua. Lauri pääsee eduskuntaan kokoomusedustajana varasijalta, ja Irma ja Lauri menevät naimisiin. He saavat yhden pojan, Jannen. He haluaisivat myös lisää lapsia, mutta sarjan aikana se ei tärppää.


text: Keijo on syntynyt vuonna 1938. Hän on Raijan täydellinen vastakohta: hän ei ole kiinnostunut kovinkaan paljoa työstään eikä liiemmin politiikastakaan. Hänen elämässään tärkeämpää osaa näyttelevät naiset ja yhä enenevässä määrin alkoholi.


text: Keijo on sarjan alkaessa irtisanomisuhan alla, ja hän lähes sabotoi tärkeän kuustudion. Keijo kuitenkin juontaa kyseisen ohjelman, ja hänestä tulee superjulkkis. Keijo nousee Martin tilalle uutistenlukijaksi ja pian uutiset lähes henkilöityvät Keijo Hujaseen. Julkisuus ei kuitenkaan ole aina kovin positiivista, ja hänen ympärillään pyörii ties minkälaista kuuhullua. Keijon pitkä ja taatusti värikäs toimittajaura päättyy vuonna 1979, kun hän juontaa tv-uutiset humalassa. Hänet määrätään puolen vuoden pakkolomalle. Tätä ennen hän oli vuoden johtanut toimitusta Martin kuoleman jälkeen.


text: Keijo on sarjan aikana naimisissa Hilkan (Nora Lähteenmäki) kanssa, ja heillä on kolme lasta. Keijolla on myös yksi avioliiton ulkopuolinen lapsi Marjatan (Leena Pöysti) kanssa.


text: Martti on toimituksen päällikkö, syntynyt vuonna 1931. Hän pitää Neuvostoliittoa Suomen pahimpana uhkana, ja vartioi tarkasti uutisia, joita toimituksen työntekijät tekevät. Martti ei pidä Vesaa hyvänä toimittajana, koska tämä on tullut suhteilla toimitukseen – toisaalta hän luottaa Raijaan lähes sokeasti.


text: Martti on ollut ennen sarjan alkua naimisissa, mutta tämä lapseton liitto on päättynyt eroon. Myöhemmin sarjan edetessä paljastuu, että Martti on homoseksuaali ja yhdessä meteorologi Aarnen (Nicke Lignell) kanssa. Raija ja Martti levittivät toimituksessa perätöntä "totuutta", että heillä on suhde – näin Raija saa avioeron ja Martin homoseksuaalisuus ei paljastu, kun hänellä on heteroseksuaalinen suhde.


text: Martti kuolee traagisesti Rissalan lentoturmassa vuonna 1978. Tämä muuttaa toimituksen rakenteen rajusti, ja hänen tilalleen nousee Keijo. Hautajaisissa selviää, että Martti on testamentannut koko omaisuutensa Raijalle. Omaisuuden joukosta löytyy myös Martin kirjoittama kirja, joka aluksi vaikuttaa omituiselta tekeleeltä, mutta loppujen lopuksi se paljastuu nerokkaaksi kuvaukseksi vallan ja median suhteesta. Parin kommelluksen jälkeen kirja julkaistaan postuumisti.


text: Pertti on Raijan aviomies. Sarjan alkaessa he ovat olleet naimisissa vuoden. Vuonna 1968 Pertti lukee vielä yliopistossa tähtitiedettä, ja uskottelee olevansa tulevaisuudessa matemaattisten aineiden opettaja. Pertti ei kuitenkaan menesty opinnoissaan, ja lopulta hän lopettaa opintonsa ja aloittaa työt samalla tehtaalla, jossa on töissä myös Raijan isä Juhani (Jari Pehkonen). Tehtaalla miesten ennestään huonot välit paranevat, ja he suorastaan ystävystyvät.


text: Raijan ja Pertin avioliitto päättyy vuonna 1973. Avioero tulee lopulta mahdolliseksi, kun Raija "pettää" Perttiä Martin kanssa. Raijan jälkeen Pertti menee uudelleen naimisiin Kaija-nimisen naisen kanssa, ja saa tyttären, jolle annetaan nimeksi Maija.


text: Lauri on Yleisradioon kokoomuksen kiintiössä tuleva kotimaantoimittaja. Hän on ajatusmaailmaltaan kokoomuslaisen oikeistolainen. Laurista tulee uutisissa suosittu, kun hän esiintyy itse toimittamissaan uutisissa. Laurille uutisia tärkeämpää on kuitenkin politiikkaan osallistuminen, ja vuonna 1972 hän nouseekin varasijalta eduskuntaan.


text: Lauri ja Irma rakastuvat toisiinsa, ja solmivat avioliiton. He saavat pojan, Jannen. Heillä olisi "tilausta" myös muille lapsille, mutta sarjan aikana ei tärppää.


text: Liisa eli tuttavallisemmin Lissu on toimituksen ulkomaantoimittajaksi vuonna 1979 tuleva nuori nainen, jolla on suuret uratavoitteet. Hänen isänsä on diplomaatti, minkä vuoksi hän on asunut perheineen ulkomailla, esimerkiksi Lähi-idän maissa. Opiskelut Lissu on opiskellut Englannissa.


text: Lissu on toimituksen ensimmäinen uutiset lukenut suomenkielinen nainen. Hän nousee yleisön suureksi suosiksi ja lehdistön suosikkitytöksi, joka komistaa lehden jos toisenkin kantta. Hän yrittää käyttää julkisuutta hyväkseen viemällä kustantamoon nimissään Martin kirjan, mutta perääntyy hankkeesta muun toimituksen kääntyessä häntä vastaan.


text: Raijan vanhemmat Juhani ja Suoma ovat muuttaneet pohjoisesta Helsinkiin työn perässä: Juhani on työssä voimalassa ja Suoma on siivooja. Juhani on poliittiselta kannaltaan SMP:läinen, ja melko konservatiivinen. Hän ei pidä Neuvostoliitosta ja haluaisi kansan elävän yhä enemmän maaseudusta. Raija-tyttären erilainen maailmankuva ja elämäntapa on kummankin vanhemman silmissä vähintäänkin epäilyttävää.


text: Elsa on Yleisradion vahtimestari, joka omilla toimillaan pitää toimitusta yllä. Hänen sanotaan tietävän kaiken, ja hänen apunsa on joskus korvaamatonta.


title: Kommunisti (neuvostoliittolainen lehti)

text: Kommunisti oli Neuvostoliitossa vuosina 1925–1937 julkaistu suomenkielinen kommunistinen teoreettinen aikakauslehti. Se oli NKP(b):n Leningradin ja Karjalan aluekomiteoiden äänenkannattaja. Julkaisijana toimi Kustannusliike Kirja ja vuodesta 1936 NKP(b):n Karjalan aluekomitean kustannusliike.


title: Kommunisti (neuvostoliittolainen lehti)

text: Lehti ilmestyi kerran kuukaudessa 48-sivuisena aluksi Leningradissa ja vuodesta 1936 Petroskoissa. Sen vastaavia toimittaja olivat Juho Kustaa Lehtinen ja Paavo Hyppönen. Toimituskollegioon kuuluvat eri aikoina Yrjö Sirola, Lauri Letonmäki, Kustaa Mikko Evä, Ville Ojanen, Juho Komu, Kustaa Rovio, Jukka Lehtosaari, Väinö Lattunen, Yrjö Karppanen, Jukka Lemetti, Pentti Notko, E. Mäkinen, J. Puro ja I. Antipina.


title: Kommunisti (neuvostoliittolainen lehti)

text: Kommunisti oli suunnattu Leningradin alueen ja Neuvosto-Karjalan suomenkieliselle puolueaktiiville sekä Neuvostoliitossa asuville SKP:n jäsenille. 1 500 kappaleen painoksesta osa levisi Suomeen sekä Yhdysvaltojen ja Kanadan suomalaissiirtolaisten keskuuteen. Lehden tehtävänä oli Neuvostoliiton sosialistisen rakennustyön sekä kansainvälisen työväenliikkeen kokemusten tarkastelu ja analyysi. Siinä julkaistiin NKP(b):n puoluekonferenssien ja keskuskomitean täysistuntojen päätöksiä, puoluejohtajien puheita ja kirjoituksia sekä Kominternin ja SKP:n aineistoja.


title: Kommunisti (neuvostoliittolainen lehti)

text: Lehti lakkautettiin 1930-luvun lopun suomalaisvainojen seurauksena. Viimeinen numero ilmestyi huhtikuussa 1937.


title: Kommunisti (lehti)

text: Kommunisti-nimisiä lehtiä on useita:


title: Purjehduskenkä

text: Purjehduskenkä on louferityyppinen, matala, kumipohjainen, nahkainen nauhakenkä. Kenkien paksu, kuvioitu kumipohja on suunniteltu pitämään aluksen liukkaalla kannella. Lisäksi pohjat valmistetaan väriäpäästämättömästä kumista. Päällysosa on perinteisesti käsitelty vettähylkiväksi ja suolavettä kestäväksi.


title: Purjehduskenkä

text: Purjehduskäytön lisäksi purjehduskengät ovat suositut vapaa-ajan kesäkengät. Tyylillisesti ne sopivat yhteen farmarihousujen, pellavahousujen, sortsien ja prässittömien puuvillahousujen kanssa.


title: Tornion ja Haaparannan posti-ilmarata

text: Tornion ja Haaparannan posti-ilmarata rakennettiin ensimmäisen maailmansodan aikana Tornion ja Haaparannan välille. Tornionjoen ylittävä rata muodostui suurista hirsitorneista, joiden varaan oli jännitetty noin 1,3 kilometrin pituiset vaijerit. Vaijereiden varassa kulki 45 kuljetuskoria 17 metrin korkeudessa.


title: Tornion ja Haaparannan posti-ilmarata

text: Tarve ilmaradalle syntyi, kun sota oli katkaissut Venäjän muita liikenneyhteyksiä. Vuosina 1916–1917 rakennetulla ilmaradalla kulki parin vuoden aikana 27,7 miljoonaa postipakettia. Ilmarata purettiin 1919, kun Tornionjoen rautatiesilta valmistui.


title: Carl Fredrik Fredenheim

text: Carl Fredrik Fredenheim alk. Mennander (1748–1803) oli suomalainen yli-intendentti, seremoniamestari ja arkeologi. Fredenheim loi uran Ruotsissa 1700-luvun lopulla. Hän edisti antiikin taideteosten tunnetuksi tuloa Ruotsissa ja Suomessa. Ruotsin museolaitos syntyi hänen ansiostaan. Hän jäljennytti Vatikaanin arkistolähteitä ja oli tekemässä kaivauksia Rooman Forumilla.


title: Carl Fredrik Fredenheim

text: Mennanderin isä Carl Fredrik Mennander vanhempi oli Turun piispa. Mennander opiskeli Turun Akatemiassa kuusivuotiaasta. Maisterin väitöskirjan hän sai valmiiksi 1765 ja muutti seuraavana vuonna Tukholmaan. Hänestä tuli ulkoasiaintoimikunnan ensimmäinen sihteeri, ja hänet aateloitiin 1772, jolloin hän otti nimen Fredenheim. Hänestä tuli 1792 Kuninkaallisen museon johtaja ja 1795 rakennusten yli-intendentti eli rakennushallinnon johtaja.


title: Nokian kartanokappeli

text: Nokian kartanokappeli oli Nokian kartanon alueella sijainnut keskiaikainen kivikappeli, joka rakennettiin todennäköisesti vuosien 1505 ja 1529 välissä. Se purettiin ennen vuotta 1769, koska kappelia ei ole enää kyseisen vuoden isojakokartassa.


title: Nokian kartanokappeli

text: Nokian kartanokappelista on jäljellä kiviperustus, joita on tutkittu muun muassa vuosien 2004–2005 kaivauksissa. Perustuksen ulkomitat ovat 8,4 m × 6,3 m. Lisäksi raunioiden yhteydessä on pystyyn nostettu ns. Nokiankivi, joka on osittain tuhoutunut keskiaikainen hautalaaka. 2000-luvun kaivauksissa kirkon perustusten alta löytyi varhaiskeskiaikaisen, palaneen hirsitalon jäännöksiä. Vaikka paikalla on ajateltu olleen hirsikirkko jo ennen kartanokappelin rakentamista, on löydetty rakennusjäänne ilmeisesti ollut asuintalo, koska siitä löytyi myös kuoppaliesi.


title: Noora Ervasti

text: Noora Ervasti (o.s. Putkonen, s. 1980) on entinen suomalainen huippu-uimari, joka edusti koko urheilu-uransa ajan Oulun Uimaseuraa. Ervasti on voittanut urallaan useita henkilökohtaisia suomenmestaruusmitaleja, kuulunut Suomen nuorten maajoukkueeseen ja edustanut maataan nuorten PM-kisoissa sekä aikuisten maailmancup kisoissa. Menestystä on tullut myös voitokkaan Oulun uimaseuran viestijoukkueeseen myötä. Ervasti valmistui 2004 kauppatieteiden maisteriksi Oulun yliopistosta ja 2017 oikeustieteen maisteriksi Lapin yliopistosta.


title: Viipurin fransiskaanikirkko

text: Viipurin fransiskaanikirkko oli Viipurissa sijainnut keskiaikainen fransiskaanikonventin kivikirkko, joka rakennettiin todennäköisesti vuosien 1495 ja 1497 välisen sodan jälkeen. Seinien osalta kirkko valmistui ehkä ennen vuotta 1520. Konventti kirkkoineen purettiin vuoden 1741 jälkeen, mutta muutamia rakennuksia tai rakennusosia oli jäljellä vielä 1950-luvun lopulla, jolloin neuvostoliittolaiset purkivat ne. Maanpäällisiä osia ei ole enää nähtävillä.


title: Lapsikauppa

text: Lapsikauppa on kauppaa lapsilla riistoa varten. Niihin kuuluvat muun muassa lapsikaappaus, värväys lapsisotilaaksi, salakuljetus, kätkentä, ja lapsityö hikipajoissa.


title: Lapsikauppa

text: Lapsikauppaan liittyy usein lasten pakottaminen prostituutioon, muu hyväksikäyttö, pakkotyö, orjuus, ja elinkauppa. Lapsikauppaan liittyy usein myös laiton adoptio, myyminen pakkoavioliittoon, värväys lapsisotilaaksi, kerjäläiseksi, urheilijaksi kuten kamelinajajaksi tai jalkapalloilijaksi, tai uskonnollisiin menoihin..


title: Lapsikauppa

text: Kansainvälisen oikeuden mukaan lasten käyttö laittomiin tarkoituksiin — pakottamalla, kiristämällä, kidnappaamalla, petoksella, huijauksella, vallan väärinkäytöllä, tai hyväksikäyttämällä lapsen heikkoutta — ei syyllistä lasta, koska alaikäinen ei voi olla vastuussa häneen kohdistuvasta riistosta. Rikos ihmisyyttä vastaan on kuvattu Suomenkin allekirjoittamassa Yhdistyneiden Kansakuntien kansainvälisen järjestäytyneen rikollisuuden vastaisen yleissopimuksen (UN Convention Against Transnational Organised Crime) sekä sen lisäpöytäkirjan ihmiskaupan, erityisesti naisten ja lasten kaupan, ehkäisemisestä, torjumisesta ja rankaisemisesta (Protocol to Prevent, Suppress and Punish Trafficking in Persons, Especially Women and Children). Tämän lisäksi ihmiskaupan kriminalisointia edellyttää Suomen allekirjoittama lapsen oikeuksia koskevan sopimuksen valinnainen pöytäkirja lapsikaupasta, lapsiprostituutiosta ja lapsipornografiasta (Optional Protocol to the Convention on the Rights of the Child on the Sale of Children, Child Prostitution and Child Pornography). Tämä on kuvattu myös ILO:n sopimuksessa 182. Lapsikauppa on kriminalisoitu sekä kansainvälisin että paikallisin laein useimmissa maissa. Lapsikauppaa koskevissa sopimuksissa alle 18-vuotias luetaan lapseksi . Eri maissa sopimuksien tulkinnassa on eroja. Saksassa on raportoitu lapsikaupan uhreja kohdellun rikollisina .


title: Lapsikauppa

text: Suomen hallitus vastasi naiskauppaa koskevaan Eduskuntakyselyyn Helsingissä 8 päivänä kesäkuuta 2004, että se on sitoutunut kansainvälisiin velvoitteisiin ja kansallisiin tarpeisiin ihmiskaupan vastustamiseen, mahdollisuuksia torjua ihmiskauppaa, paritusta ja prostituutiota. Kansallisessa toimintaohjelmassa ihmiskaupan vastustamiseksi merkittävä rooli on kansalaisjärjestöillä. Siviilikriisinhallinnan toimijoilla on päävastuu siviiliyhteiskunnan toiminnan ja rakenteiden saattamisesta toimintakykyisiksi käsittäen myös rikollisuuden vastaiset toimenpiteet. Rauhanturvaamistoiminnassa on otettu huomioon humanitaariset ja ihmisoikeuksia tukevat näkökulmat .


title: Fleury-devant-Douaumont

text: Fleury-devant-Douaumont on kunta Meusen departementissa Lorrainen hallintoalueella Ranskassa. Kunta kuuluu Verdunin arrondissementtiin ja Charny-sur-Meusen kantoniin. Kunnassa ei ollut yhtään asukasta vuoden 2007 väestönlaskennassa. Fleury-devant-Douaumontin pinta-ala on 10,27 neliökilometriä.


title: Fleury-devant-Douaumont

text: Kunnasta on matkaa Douaumontiin 2,5 kilometriä, Vaux-devant-Damloupiin 3,7 km, Bras-sur-Meuseen 3,9 km, Belleville-sur-Meuseen 4,1 km, Verduniin 4,7 km, Charny-sur-Meuseen 4,8 km ja Damloupiin 4,8 km.


title: Fleury-devant-Douaumont

text: Kunta tuhoutui 21. helmikuuta – 19. joulukuuta 1916 käydyssä ensimmäisen maailmansodan Verdunin taistelussa, eikä sitä ole sen jälkeen jälleenrakennettu. Samassa taistelussa tuhoutuivat myös läheiset Beaumont-en-Verdunoisin, Bezonvauxin, Cumières-le-Mort-Hommen, Haumont-près-Samogneuxin, Louvemont-Côte-du-Poivren, Douaumontin, Ornesin ja Vaux-devant-Damloupin kunnat, joista ainoastaan kolme jälkimmäisinä mainittua ovat nykyisin asutettuja.


title: Fleury-devant-Douaumont

text: Fleury-devant-Douaumontin väkiluvun kehitys vuodesta 1803 vuoteen 1913 sekä vuodesta 1990 vuoteen 2007:


title: Viimeinen vihellys

text: Viimeinen vihellys on suomenkielinen versio yhdysvaltalaisesta folk-kappaleesta ”500 Miles”. Juha Vainio teki kappaleeseen vuonna 1964 suomenkieliset sanat, ja sen levyttivät Anki, Bosse ja Robert -trio.


title: Viimeinen vihellys

text: Laulun säveltäjäksi on useimmiten merkitty Hedy West, joidenkin lähteiden mukaan Bobby Bare, Curly Williams tai John Phillips olisivat myös laulun tekijöitä. Laulu saattaa kuitenkin olla alun perin kansansävelmä.


title: Viimeinen vihellys

text: "500 Miles" oli suosittu 1960-luvulla, jolloin sen levyttivät muun muassa Kingston Trio ja Peter, Paul & Mary. The Hooters-yhtye levytti sen vuonna 1989.


title: Pyhän Olavin dominikaanikonventti

text: Pyhän Olavin dominikaanikonventti oli keskiajalla Turussa sijainnut dominikaaniveljeskunnan konventti. Konventti sijaitsi nykyisen Kaskenkadun paikalla, kohdassa jossa se nousee Auransillalta kohti kaakkoa Kaskenmäelle. Turun dominikaanikonventti on perustettu 1249, mutta ei tiedetä, sijaitsiko se jo tuolloin Kaskenmäessä. Kivikirkon rakentaminen tuli ajankohtaiseksi viimeistään vuoden 1429 tulipalon jälkeen 1430-luvulla. Luostariin kuuluneiden rakennusten raunioita on löytynyt kadun molemmilta puolilta ja sen alta.


title: Pyhän Olavin dominikaanikonventti

text: Kaskenmäessä pääkonttoriaan pitävä Veritas-eläkevakuutusyhtiö paljasti satavuotisjuhliensa yhteydessä 2005 Kimmo Ojaniemen veistoksen "Dominikaanit Turussa" toimitalonsa edessä Olavinpuistossa, paikalla jossa dominikaanikonventti aikoinaan sijaitsi.


title: STS-126

text:
STS-126 oli 124. Nasan avaruussukkulalento. Se lennettiin Endeavour-sukkulalla Kansainväliselle avaruusasemalle (ISS) ja se oli sukkulan 22. lento. Sukkula laukaistiin Kennedyn avaruuskeskuksesta 15. marraskuuta 2008 kello 0.55 UTC.
Endeavour telakoitui ISS:ään 16. marraskuuta. Vietettyään 11 päivää, 16 tuntia ja 46 minuuttia telakoituneena ISS:ään, minä aikana miehistö suoritti neljä avaruuskävelyä ja siirsi rahtia, sukkula irtaantui avaruusasemasta 28. marraskuuta. Huonon sään vuoksi Endeavour laskeutui varalaskupaikkaan, Edwardsin lentotukikohtaan 30. marraskuuta 2008 kello 21.25 UTC.Asemalle lähtevä Retkikunta 18:n jäsen:


title: STS-126

text: Asemalta palaava Retkikunta 18:n jäsen:


title: Valitan, väärä numero!

text: Valitan, väärä numero! on vuonna 1948 valmistunut film noir -elokuva, jonka ohjasi Anatole Litvak. Elokuvan pääosissa esiintyivät Barbara Stanwyck ja Burt Lancaster. Stanwyck oli roolistaan ehdolla Oscar-palkinnon saajaksi.


title: Valitan, väärä numero!

text: Elokuva pohjautui Lucille Fletcherin käsikirjoittamaan kuunnelmaan "Sorry, Wrong Number", joka sai ensiesityksensä 1943, ja jonka Fletcher itse sovitti valkokankaalle. Elokuvasta tehtiin uusintaversio vuonna 1989 pääosassaan Loni Anderson.


title: Valitan, väärä numero!

text: Elokuvassa Stanwyckin esittämä invalidisoitunut Leona Stevenson kuulee vahingossa puhelimestaan kahden miehen suunnittelevan murhaa.


title: Kyōko Hamaguchi

text: Kyōko Hamaguchi (, s. 11. tammikuuta 1978 Taitō, Tokio) on japanilainen naispainija ja moninkertainen arvokisamitalisti.


title: Kyōko Hamaguchi

text: Hamaguchi voitti olympiapronssia 72 kilogramman sarjassa sekä Ateenan kesäolympialaisissa 2004 että Pekingissä neljä vuotta myöhemmin. Lisäksi hän on voittanut kymmenen MM-mitalia ja Aasian kisoista yhden kulta-, yhden hopea- ja yhden pronssimitalin. Aasian-mestaruuskisoista Hamaguchilla on viisi kultamitalia.


title: Miguel Flaño

text: Miguel Flaño Bezunartea (s. 19. elokuuta 1984 Pamplona, Espanja) on espanjalainen jalkapalloilija, joka edustaa tällä hetkellä Espanjan pääsarjajoukkue Osasunaa. Hän on pelipaikaltaan keskuspuolustaja.


title: Miguel Flaño

text: Flaño on Osasunan oma kasvatti. Hän pelasi ensimmäisen ottelunsa seuran edustusjoukkueessa syyskuussa 2004. Myös hänen kaksoisveljensä Javi on pelannut Osasunassa.


title: Helle Kalda

text: Helle Kalda (s. 17. helmikuuta 1950 Tartto, Viro) on virolainen keskustapuolueen poliitikko. Hän opiskeli taloustiedettä synnyinkaupungissaan Tartossa ja liittyi keskustapuolueeseen vuonna 1997. Hän on istunut Tallinnan kaupunginvaltuustossa vuosina 1999–2002 ja maan parlamentissa Riigikogussa vuodesta 2003 lähtien.


title: Helle Kalda

text: Kalda on kiinnostunut teatterista ja puutarhanhoidosta.


title: TerreStar

text: TerreStar-satelliitit ovat yhdysvaltalaisen TerreStar Networks, Inc.-tietoliikenneyhtiön satelliitteja, joista ensimmäinen laukaistiin 1.7.2009. Yhtiö on aiemmin toiminut nimillä Motient Corp. (v. 2000-2007) ja American Mobile Satellite Corp. (v. 1988-2000).


title: TerreStar

text: Yhdysvaltain TerreStar Networks ja muutama muu yhtiö sai Yhdysvaltain liittovaltion FCC:n tarjoukilvassa lisenssin satelliittitietoliikennepalveluun, jossa päätelaitteet kommunikoivat sekä maanpäällisen 3G-verkon tutkiasemien että tietoliikennesatelliittien transpondereiden kautta. Oululainen Elektrobit suunnitteli tämän IP-pohjaisen 4G-tietoliikennejärjestelmän päätelaitteet. Keväällä 2010 Herbinger-rahoitusyhtiö sopi konfliktinsa Inmarsatin kanssa. Harbingerin lupaus panostaa TerreStarin kehittämiseen oli Yhdysvaltain liittovaltion FFC:n ehto sille, että Harbinger sai maaliskuussa 2010 ostaa TerreStarin. Vaatimukseen kuului, että verkko kehitetään niin nopeasti, että 100 miljoonaa yhdysvaltalaista olisi sen piirissä vuoteen 2013 mennessä ja 260 miljoonaa tammikuussa 2016.


title: TerreStar

text:
Vastaava kilpailu on päättynyt myös Euroopan unionissa keväällä 2009 - sen voitti INMARSAT, joka kutsuu järjestelmäänsä EuropaSat'iksi.
Lokakuun lopulla 2010 TerreStar hakeutui Chapter 11:een eli yrittää välttää konkurssin saneerauksen kautta. Yrityksen velka suomalaiselle EB:lle on yli 25 miljoonaa dollaria. Marraskuussa 2010 EB haastoi TerreStar Groupin New Yorkissa oikeuteen yhdysvaltalaisen yrityksen 25,8 miljoonan dollarin veloista suomalaiselle yritykselle.


title: TerreStar

text: Space Systems/Loral (SS/L) ilmoitti keväällä 2005 satelliitin suunnittelun päättyneen ja satelliitin rakentamisen alkaneen. Satelliitti toimii Mobile Satellite Services eli MSS palveluissa. Se välittää yhdessä maanpäällisen matkapuhelinverkon kanssa 2 GHz taajuudella puheluita ja dataa Yhdysvaltain alueella. Satelliitin antenni on tavanomaista suurempi ja pystyy luomaan satoja "spot beamejä".


title: TerreStar

text: Satelliitti perustuu SS/L:n LS-1300-satelliittirunkoon. Satelliitti painaa 6910 kg. Sen tietoliikenneantennin halkaisija on 18 m.


title: TerreStar

text: Satelliitti laukaistiin avaruuteen 1. heinäkuuta 2009 Ariane 5-raketilla Kouroun avaruuskeskuksesta Ranskan Guayanasta. Se on toistaiseksi maailman suurin geostationaariselle kiertoradalle laukaistu tietoliikennesatelliitti. Satelliitin paikka on 111. läntisen pituuspiirin kohdalla päiväntasaajan yläpuolella.


title: TerreStar

text: Space Systems/Loralin piti toteuttaa myös toinen satelliitti. Se piti laukaista vuonna 2010 Ariane 5-raketilla? TerreStarin konkurssiuhka merkinnee tämän satelliitin muodostuvat tappioksi myös SS/L-yhtiölle.


title: Valvojat

text: Valvojat on Katri Ylanderin 2. syyskuuta 2009 julkaistu kolmas studioalbumi. Albumi oli ennakkomyynnissä digitaalisesti yksinoikeudella viikkoa ennen virallista julkaisupäivää NetAnttilassa. Albumi nousi Suomen virallisen listan sijalle 6.


title: Valvojat

text: Levyn on tuottanut Arto Tuunela, joka tunnetaan mm. Major Label ja Pariisin kevät -yhtyeistä. Sävellyksistä vastaa mm. levyn tuottaja Arto Tuunela ja Ylanderin yhtyeen kitaristi Matti Salovaara. Lähes kaikki levyn sanoitukset ovat Inka Nousiaisen tekemiä.


title: Valvojat

text: Albumin ensimmäisenä singlenä julkaistiin "Maailman ihanin" -niminen kappale. Se sai ensisoittonsa YleX -radiokanavan aamussa 18. toukokuuta 2009. Toinen single "Nyt" lähetettiin radioille elokuun viimeisellä viikolla. Albumin nimiraita julkaistiin singlenä marraskuun lopussa.


title: Päivänkorennot

text: Päivänkorennot eli surviaiset (Ephemeroptera) on hyönteisiin kuuluva lahko. Siihen kuuluu maailmanlaajuisesti yli 2 000 lajia, ja Suomessakin on tavattu 49 lajia kahdeksasta eri heimosta. Niitä ei pidä sekoittaa pilkkisyötteinäkin käytettäviin surviaissääskiin, jotka puolestaan ovat kaksisiipisiin kuuluva hyönteisheimo.


title: Päivänkorennot

text: Päivänkorentojen fossiiliaineisto on runsas sekä kiviin tallentuneena että meripihkoissa, ja esihistoriallisia lajeja on pystytty tunnistamaan yli 200. Varhaisimmat fossiilit ovat permikaudelta. Kivihiilikaudelta tunnetaan erikoisia yksilöitä, joiden arvellaan edustavan jonkinlaista päivänkorentojen kantamuotoa. Myös päivänkorentojen toukkia on fossiloitunut etenkin kiviainekseen.


title: Päivänkorennot

text: Päivänkorentojen toukkavaihe voi kestää jopa useita vuosia. Toukat eli nymfit elävät yleensä virtaavassa vedessä, mutta myös matalat lammet käyvät, kunhan vesi on puhdasta ja riittävän hapekasta. Päivänkorennon toukalla on tuntosarvet, kuusi jalkaa, takaruumiin sivuilla kidukset ja kärjessä uintiapuna toimivia sukasia. Ne käyttävät ravinnokseen humusta, leviä sekä muuta orgaanista materiaalia. Päivänkorentojen muodonvaihdos on osittainen ja toukkavaiheiden lukumäärä vaihtelee 15:stä 35:een. Ainutlaatuinen piirre on vedessä elävän toukan ja lyhytikäisen aikuisen välissä esiintyvä lentokykyinen esiaikuinen eli subimago. Esiaikuisvaihe kestää muutamia tunteja ja tällainen yksilö eroaa aikuisesta korennosta sameiden siipiensä ja haaleiden värien perusteella. Aikuisen korennon jättäessä esiaikuisnahkansa, tyhjä nahka jää usein roikkumaan seinälle tai muulle pinnalle.


title: Päivänkorennot

text: Aikuinen päivänkorento elää vain päivän tai pari, joillakin lajeilla ainoastaan muutamia tunteja. Laji "Dolania americana" elää vain minuutteja aikuistumisensa jälkeen, missä ajassa se parittelee ja munii. Aikuisella korennolla – kuten esiaikuisellakin – on suuret etusiivet ja pieniksi surkastuneet takasiivet sekä huomattavan pitkä etummainen raajapari. Helppona tuntomerkkinä lepäävän päivänkorennon takasiivet eivät taitu takaruumiin päälle vaan jäävät pystyasentoon. Takaruumiin kärjestä lähtee lajista riippuen kaksi tai kolme pitkää sukasta. Verkkosilmät ovat joillakin lajeilla varsin kookkaat. Toukkavaiheen jälkeen korennolla ei ole enää suuosia ja niiden elämän ainoa tehtävä onkin paritella ja munia. Näyttävä pariutumislento, johon liittyy usein satoja korentoja tapahtuu veden yläpuolella ja muniminen tapahtuu joko veden pinnalle tai sukeltajasurviaisilla (suku "Baetis") veden alle. Aikuisia päivänkorentoja lentää usein valolle.


title: Päivänkorennot

text: Päivänkorennot ovat ihmiselle harmittomia ja niiden toukat ovat keskeistä ravintoa monille kaloille. Muutamat Suomessa esiintyvät päivänkorentolajit ovat erityisesti suojeltavia


title: Edaphosauridae

text: Edaphosauridae on kladiin Eupelycosauria kuuluva sukupuuttoon kuollut synapsidien heimo. Se käsittää myöhäisellä hiilikaudella ja varhaisella permikaudella eläneitä pieneläimiä syöneitä petoja sekä myös joitain kasvinsyöjiä. Näistä osa kuten esimerkiksi 3 metriä pitkäksi kasvanut "Edaphosaurus cruciger" olivat melko suurikokoisia. Edaphosauridae-heimon fossiileja on löydetty Pohjois-Amerikasta ja Euroopasta.


title: Edaphosauridae

text: "Edaphosaurus"-suvun lajit kuuluivat ensimmäisiin kasviensyöntiin erikoistuneisiin maaselkärankaisiin eli tetrapodeihin. Niiden lisäksi heimoon kuuluu myös hyönteissyöjiä kuten "Ianthasaurus". Kaikilla heimon suvuista, jotka tunnetaan kallontakaisen luurangon osista, on pidentyneiden poikkileikkaukseltaan pyöreähköjen selkänikamien kannattama suuri purjemainen rakenne selässään. Se saattoi auttaa eläimiä ruumiinlämmön säätelyssä, mutta sillä on voinut olla myös muita käyttötarkoituksia.


title: Edaphosauridae

text: "Edaphosaurus" ja "Ianthasaurus" -suvuilla pidentyneissä nikamissa oli myös sivuttaissuuntaisia nystyjä, jotka olivat lyhyempiä mitä ylempänä ne olivat sijoittuneena nikamassa. "Lupeosaurusilta" nämä nystyt kuitenkin puuttuvat. Muuten sen nikamat ovat kuitenkin saman tyyppisiä muiden Edaphosauridae-heimon sukujen kanssa.


title: Edaphosauridae

text: Muokattu David M. Mazierski & Robert R. Reisz (2010) tutkimuksen pohjalta.


title: Edaphosauridae

text: Fröbisch, J., Schoch, R.R., Müller, J., Schindler, T., & Schweiss, D. 2011 (Muut paitsi Caseasauria tutkimuksen kladogrammista, Caseasauria tekstiosasta).


title: Pedro Horrillo

text: Pedro Horillo Muñoz (s. 27. syyskuuta 1974 Eibar) on entinen espanjalainen ammattilaispyöräilijä. Hän aloitti ammattilaisuransa Vitalicio Seguros -joukkueessa kaudella 1998, jolloin joukkueessa olivat mukana myös Óscar Freire ja Juan Miguel Mercado. Kausilla 2001–2002 Merrillo kilpaili Mapei-tallissa ja kausilla 2003–2004 Quick Step-Innergetic-joukkueessa. Kaudesta 2005 lähtien hän kilpaili Rabobank-tallissa uransa loppuun, vuoteen 2009 saakka.


title: Pedro Horrillo

text: Kaudella 2005 Horrillo voitti etapin Katalonian ympäriajossa ja oli lähellä etappivoittoa myös Espanjan ympäriajossa.


title: Pedro Horrillo

text: Horrillo on taitava kirjoittaja ja hän on kirjoittanut alankomaalaiseen sanomalehteen De Volkskrantiin kolumnia Ranskan ympäriajon aikana.


title: Pedro Horrillo

text: Vuoden 2009 Italian ympäriajon 8. etapilla Horrillo loukkaantui vakavasti pudottuaan rotkoon vuoristolaskussa.


title: Pedro Horrillo

text: Lähde: trap-friis.dk


title: Zito

text: José Ely de Miranda eli Zito (18. elokuuta 1932 Roseira, Brasilia – 14. kesäkuuta 2015) oli brasilialainen jalkapalloilija.


title: Zito

text: Zito edusti suurimman osan urastaan Santosta. Campeonato Paulistan Zito voitti yhdeksästi (1955, 1956, 1958, 1960, 1961, 1962, 1964, 1965 ja 1967) sekä oli mukana voittamassa Intercontinental Cupia ja Copa Libertadoresia 1962 ja 1963 yhdessä muun muassa Pelén kanssa. Hän on myös kaksinkertainen maailmanmestari: hän oli mukana sekä 1958 ja 1962 voittamassa Brasilialle maailmanmestaruutta.


title: Zito

text: Peliuransa jälkeen Zito toimi Santosin pelaajatarkkailijana ja löysi joukkueeseen muun muassa sellaiset nuoret lupaukset kuin Robinho ja Neymar.


title: Anne Robert Jacques Turgot

text: Anne Robert Jacques Turgot, baron de l'Aulne, tunnetaan myös pelkästään nimellä Turgot (10. toukokuuta 1727 Pariisi – 18. maaliskuuta 1781 Pariisi) oli ranskalainen taloustieteilijä ja valtiomies. Nykyisin hänet muistetaan taloudellisen liberalismin varhaisena toteuttajana.


title: Anne Robert Jacques Turgot

text: Turgotin kuuluisin teos on "Réflexions sur la formation et la distribution des richesses". Turgot toimi Ranskan raha-asian ministerinä vuosina 1774–1776. Hänen ajatuksensa innoittivat seuraavan sukupolven liberalisteja, kuten Montesquieuta, Benjamin Franklinia ja Adam Smithia. Hänellä oli selkeä visio liberalismin vaikutuksista. Niinpä hän ennusti Yhdysvaltojen itsenäistymisen jo neljännesvuosisataa ennen sen toteutumista. Itsenäistymisen toteuduttua Turgot varoitti, että Yhdysvaltoja uhkaa sisällissota, mikäli se ei pysty ratkaiseman orjuuskysymystä.


title: Swatin laakso

text: Swatin laakso on Swatjoen laakso Hindukušvuoristossa Luoteis-Pakistanissa. Laakso on luonnonkaunis niittyineen, vuorineen ja kirkasvetisine järvineen ja sitä on sanottu Pakistanin Sveitsiksi. Se sijaitsee 160 km pohjoiseen Peshawarista. Swatin alueen hallintokaupunki on Shaidu Sharif, mutta Swatin laakson suurin kaupunki on sen lähellä sijaitseva Mingora. Vuosina 2008–2009 Swatin laaksoissa on käyty ajoittain kovia taisteluja islamilaisten äärisissien tunkeuduttua alueelle Afganistanista.


title: Swatin laakso

text: Swatin laakso on Peshawarista pohjoiseen, Islamabadista luoteeseen. Laakso sijaitsee stratigisella paikalla Keski-Aasian, Etelä-Aasian ja Itä-Aasian risteyksessä. Swatin laakso sijaitsee Swatjoen yläjuoksulla Hindukušvuoristossa. Swatin laakson ala on noin 5 000 km², ja siellä asuu noin 1,5 miljoonaa ihmistä. Laaksossa ja lähialueella on vuoria, vesiputouksia ja jäätiköitä. Alueen korkein vuori on 5 900 m korkea Mount Falaksair. Swatin pääkaupunki Saidu Sharif eli Saidu on alueen eteläosissa 990 m:n korkeudessa, ja aivan sen lähellä on suurin kaupunki Mingora.


title: Swatin laakso

text: Margianakulttuuri levittäytyi Afganistanista Swatin laaksoon noin vuonna 1600 eaa. Siitä kehittyi Swatissa Gandharan kulttuuri. Lännestä levisi uusi Margianakultuurin aalto alueelle noin 1300 eaa., jolloin Gandhara levisi Punjabin pohjoisosiin. Veda-kaudenn varhaisissa vaiheissa Swatin laakso oli ensimmäisiä alueita, joissa harjoitettiin maanviljelyä. Aleksanteri Suuri valloitti laakson vuonna 327 eaa., ja tämän jälkeen se on ollut usean eri valtakunnan alaisuudessa. Swatissa paikalliset uskonnot pärjäsivät pitkään buddhalaisuuden rinnalla ja alueella siihen sekoittuikin joitain esoteerisiä aineksia, minkä seurauksena syntyi Vajrayana-buddhalaisuus. Tiibetiin Vajraynan vienyt Padmasambhava olikin todennäköisesti kotoisin juuri Swatista.


title: Swatin laakso

text: Swatin laaksossa alkoivat yhteenotot kärjistyä, kun Taliban-johtaja Fazlullah alkoi vuonna 2001 pitää radikaaleja saarnoja. Fazlullah pyrki tuomaan Swatiin šaria-lain, ja pyrkimykset voimistuivat heinäkuussa 2007 .Yritykset solmia rauha sissien ja Pakistanin hallituksen kanssa kariutuvat useasti, ja Fazlullahin joukot olivat onnistuneet toukokuussa 2009 kaappaamaan alueen suurimman kaupungin Mingoran. YK varoitti taistelujen aikana mahdollisesta laajasta pakolaiskriisistä, sillä Swatissa ja sen lähialueilta noin kaksi miljoonaa ihmistä on lähtenyt karkuun taisteluita. Talibanit jatkoivat hyökkäyksiä vielä Swatista eteenpäin ja lähestyivät jo Pakistanin pääkaupunkia Islamabadia. Tämän jälkeen Pakistanin asevoimat järjestivät laajan vastahyökkäyksen, jonka ansiosta Swatin hallinta palasi parissa kuukaudessa takasin Pakistanin hallitukselle. Pakolaisetkin alkoivat nopeasti palata koteihinsa tämän jälkeen.


title: Edward Drinker Cope

text: Edward Drinker Cope (28. heinäkuuta 1840 – 12. huhtikuuta 1897) oli amerikkalainen paleontologi ja vertaileva anatomian tutkija. Hän harjoitti myös herpetologiaa ja iktyologiaa. Cope syntyi kveekariperheeseen ja kiinnostui jo lapsena tieteistä. Hänet tunnetaan erityisesti luusodasta, jota hän kävi Othniel Marshin kanssa dinosauruslöytöjen johtavan julkaisijan asemasta.


title: Edward Drinker Cope

text: Cope oli yksi amerikkalaisen paleontologian uranuurtajista. Hän nimesi monia dinosauruksia ja yli tuhat muuta selkärankaislajia. Hän esitti monia yleistäviä teorioita, muun muassa poskihampaiden evoluutiosta. Copen sääntönä tunnetaan teoria, jonka mukaan eliöiden koolla tietyssä evoluutiolinjassa on taipumus kasvaa ajan myötä.


title: Yksisarvisen salaisuus

text:
Yksisarvisen salaisuus (, Suomessa myös aiemmin nimellä Sarviaisen salaisuus) on yhdestoista Tintti-seikkailu. Tarinan on piirtänyt ja käsikirjoittanut Hergé, ja sen on suomeksi kustantanut Otava. Ranskankielinen alkuteos ilmestyi vuosina 1942–1943 "Le Soir Jeunesse" -lehdessä 1943 ja suomeksi tarina julkaistiin ensimmäisen kerran vuonna 1962, kun WSOY kustansi neljä Tintti-tarinaa. Nykyisessä muodossaan tarina nähtiin ensimmäisen kerran kuitenkin vasta vuonna 1976 Otavan kustantamana.
"Yksisarvisen salaisuus" on Rakham Punaisen aarteen etsinnästä kertovan tarinan ensimmäinen osa ja "Rakham Punaisen aarre" on siihen suoraa jatkoa.


title: Yksisarvisen salaisuus

text: Sarjakuvaan osittain perustuva Steven Spielbergin ohjaama elokuva "" sai ensi-iltansa syksyllä 2011.


title: Yksisarvisen salaisuus

text: Tintti kiertelee Brysselin torilla, jossa Dupont ja Dupond jahtaavat erästä taskuvarasta. Tintti ostaa vanhan purjelaivan pienoismallin. Mutta sitten pienoismallikeräilijä Ivan Ivanovitš Sakarin sekä salaperäinen mies nimeltä Barnaby yrittävät taivutella häntä myymään laivan. Tintin asunnolla hänen koiransa Milou saa laivan putoamaan ja sen päämasto irtoaa. Korjatessaan pienoismallia, Tintti esittelee sen kapteeni Haddockille, joka kertoo sen olevan pienoismalli "Yksisarvisesta", laivasta, jonka kapteeni oli hänen esi-isänsä Sir François de Hadoque. Mutta sitten pienoismalli varastetaan ja paljastuu, että Sakarinilla on identtinen kopio "Yksisarvisen" pienoismallista. Palattuaan asunnolleen Tintti löytää vanhan pergamentin, joka oli ollut pienoismallin maston sisällä. Pergamentissa on loru: ”"Kolme on veljeä yhtä, Yksisarvista kolme keskipäivän auringossa käypi, sillä valosta valo tulevi ja loistavi kotkan risti."”


title: Yksisarvisen salaisuus

text: Tintti kertoo lorusta Haddockille, joka kertoo silloin esi-isänsä tarinan. Sir François de Hadoquen laivaan hyökkäsi joukko merirosvoja kapteeninaan Rakham Punainen. Merirosvojen oma alus oli uppoamaisillaan, joten hän valtasi "Yksisarvisen" itselleen ja toi mukanaan espanjalaisesta laivasta ryöstämiään jalokiviä. Sir François onnistui pakenemaan ja kohtasi vielä kerran kaksintaistelussa Rakham Punaisen, jonka hän onnistui tappamaan. Hän sytytti laivassa olevat räjähteet ja souti eräälle saarelle, jossa hän oli kaksi vuotta. Hän oli testamentannut kolmelle pojalleen kolme "Yksisarvisen" peinoismallia. Tintti tajuaa, että muidenkin pienoismallien mastoihin oli piilotettu pergamentit ja yhdessä ne johdattaisivat Rakham Punaisen aarteen jäljille.


title: Yksisarvisen salaisuus

text: Barnaby ilmestyy yöllä Tintin ovelle, mutta tuntemattomat miehet ampuvat häntä. Lisäksi Sakarinin pienoismalli varastetaan ja Tintti joutuu kaapatuksi. Kaappaajat ovat Lintusen veljekset, jotka omistavat Moulinsartin linnan jossa on "Yksisarvisen" kolmas pienoismalli. Tintti pakenee ja Haddock saapuu paikalle Dupontin ja Dupondin kanssa, jotka pidättävät Lintusen veljekset. Mutta pergamentit eivät ole heillä, vaan kleptomaanisella taskuvaras Aristeides Sellistisellä. Laittamalla pergamentit toistensa päälle Tintti ja Haddock löytävät koordinaatit "Yksisarvisen" uppoamispaikalle.


title: Luusodat

text: Luusodiksi kutsutaan yhdysvaltalaisten paleontologien Edward Drinker Copen ja Othniel Charles Marshin 1870–90-luvuilla käymää kiihkeää kilpailua dinosaurusten fossiilien löytämisestä ja löytöjen julkaisemisesta. He käyttivät toistensa voittamiseen arveluttavia keinoja, joihin kuuluivat lahjonta, ryöstöt ja jopa luiden tuhoaminen. He yrittivät käydä toistensa kimppuun myös tieteellisissä julkaisuissa saadakseen toistensa rahoituksen lopetetuksi. Paleontologit kilpailivat Coloradon, Nebraskan ja Wyomingin alueella. Cope ja Marsh kärsivät molemmat suuria taloudellisia ja sosiaalisia tappioita kilpaillessaan toisiaan vastaan. Silti he saivat paleontologian alalla aikaan merkittäviä tuloksia löytäessään ja luokitellessaan yhteensä yli 140 uutta dinosauruslajia. Kilpailu herätti myös suuren yleisön kiinnostuksen paleontologiaan.


title: Luusodat

text: Cope ja Marsh olivat alkujaan ystäviä. He tapasivat Berliinissä 1864 ja tulivat hyvin toimeen. He jopa nimesivät löytämiään lajeja toistensa mukaan. Heidän välilleen syntyi kuitenkin erimielisyyksiä, sillä Cope kannatti lamarckismia, kun taas Marsh oli innokas darwinismin tukija. New Jerseyn kaivauksilla miesten välillä tapahtui välikohtaus, kun Marsh lahjoi kaivauksia tehneet työmiehet tuomaan fossiileja hänelle Copen sijaan. Molemmat alkoivat hyökätä toisiaan vastaan tieteellisissä julkaisuissaan. Marsh nöyryytti Copea osoittamalla, että tämä oli rakentanut Elasmosauruksen luurangon väärin; Cope oli sijoittanut eläimen pään sen pyrstöön. Toisaalta Marsh oli itse laittanut Apatosauruksen luurangolle väärän kallon ja väittänyt sitä uudeksi lajiksi, jonka hän nimesi Brontosaurukseksi.


title: Luusodat

text:
1870-luvulla Copen ja Marshin kiinnostus suuntautui läntiseen Pohjois-Amerikkaan, josta uskottiin löytyvän paljon fossiileja. Käyttämällä vaikutusvaltaansa Washingtonissa Cope pääsi osallistumaan Yhdysvaltojen geologisen retkikunnan matkalle Ferdinand Haydenin alaisuudessa. Cope ei saanut palkkaa, vaan tilaisuuden kerätä fossiileja ja julkaista tutkimuksia niiden avulla. Vuonna 1872 Cope lähti matkaan tarkoituksenaan käydä Wyomingin fossiilikentillä. Tämä ärsytti Joseph Leidyä, joka oli aiemminkin ollut mukana Haydenin retkillä ja saanut silloin kaivaa fossiileja yksinoikeudella. Hayden huomasi välien kiristymisen ja yritti pitää miehet pois samoilta alueilta. Lopulta Cope löysi Wyomingin kaivauksilta Agathaumas sylvestrisin luurangon. Saavuttuaan kaivauksilta tukikohtaansa Fort Bridgeriin hän huomasi, ettei Hayden ollut lähettänyt sinne hänen tarvitsemiaan vankkureita ja työläisiä. Cope päätti palkata itse mukaansa neljä miestä, minkä lisäksi hänen joukossaan oli kolme Chicagosta saapunutta miestä, jotka opiskelivat paleontologiaa. Copen miehet olivat kuitenkin samalla myös Marshin palkkalistoilla. Marsh raivostui, vaikka miehet vakuuttivat olevansa yhä lojaaleja hänelle. Cope löysi uusilla retkillään monia muitakin lajeja, ja kävi ilmi, että Marshin miehet olivat antaneet Marshille tarkoitettua materiaalia hänelle.
Vuonna 1873 Copen, Leidyn ja Marshin löydöt jatkuivat. Cope ja Leidy tekivät paljon kenttätyötä, kun taas Marsh antoi palkkaamiensa työmiesten hoitaa sen. Paleontologeilla oli tapana ilmoittaa löydöistään sähkeillä itään. Ongelmaksi muodostui se, että toisistaan riippumattomat paleontologit saattoivat ilmoittautua saman lajin löytäjiksi, mutta nimetä sen eri tavoin. Osasta he jopa tiesivät niiden olevan jo löydettyjä. Kävi ilmi, että kun Marsh oli luokitellut suurimman osan löydöistään oikein, Cope ei ollut luokitellut niistä oikein yhtäkään. Cope väitti kuitenkin julkaisuissaan Marshin luokittelevan löytöjään väärin.


title: Luusodat

text: Molemmat paleontologit tekivät retkiä entistä kauemmas länteen. Marshin matka Yaleen jäi hänen viimeisekseen, hän käytti siitä lähtien työmiehiänsä. Cope taas erosi Haydenin antamasta virasta ja työskenteli armeijassa pioneereissa. Vuonna 1875 molempien huomio kääntyi Etelä-Dakotaan, jossa silloin kahakoitiin sioux-intiaanien kanssa johtuen kultalöydöistä heidän alueeltaan. Marsh maksoi paikalliselle sioux-päällikölle kaikista löytämistään fossiileista saadakseen suojaa. Marsh lähti leiristään mukanaan monia fossiileja juuri ennen kuin vihamieliset miniconjout saapuivat alueelle.


title: Luusodat

text: Vuonna 1877 Marsh sai kirjeen Arthur Lakesilta, joka kertoi hänelle löytäneensä suuria fossiileja ollessaan patikointiretkellä Wyomingissa. Vastausta odotellessaan Lakes kaivoi fossiileja ylös, mutta kun Marsh ei vastannut riittävän nopeasti, hän lähettikin löytönsä Copelle. Tästä kuultuaan Marsh lähetti miehensä Lakesin kaivauksille ja julkaisi oman tutkimuksensa hänen löydöistään juuri ennen kuin Cope ehti julkaisemaan omansa. Marsh sai myös toisen kirjeen Carlin ja Reed -nimisiltä rautatietyöläisiltä, jotka kertoivat löytäneensä monia fossiileja Como Bluffista ja varoittivat häntä alueella jo olevista fossiilien etsijöistä. Kun Marsh sai tietää, että fossiilien etsijät olivat Copen palkkaamia, hän lähetti nopeasti omat miehensä paikalle syrjäyttäen Carlinin ja Reedin. Marshin joukot löysivät sellaisia uusia lajeja kuten Stegosaurus, Allosaurus ja Diplodocus. Marsh yritti salata fossiilien löytöpaikan siinä kuitenkaan onnistumatta, sillä Carlin ja Reed levittivät sanaa löydöistä. Cope kuuli löydöistä ja lähetti oman väkensä varastamaan fossiileja Marshin kaivauksilta.


title: Luusodat

text: Cope ja Marsh rahoittivat toimiaan itsenäisesti. Tonneittain fossiileja lähetettiin itään tutkijoiden varastoihin. Sää ja sabotaaši haittasivat kuitenkin kaivausten etenemistä. Lisäksi Como Bluffiin virtasi muita luista kiinnostuneita. Marshilla oli miesylivoima Copeen nähden, ja Cope alkoi jäädä kilpailussa jälkeen. Sekä Cope että Marsh turvautuivat fossiilien tuhoamiseen estääkseen niiden päätymisen kilpailijoiden käsiin.


title: Luusodat

text: Määrällisesti luusodat voitti Marsh. Molemmat tutkijat tekivät merkittäviä läpimurtoja, mutta Marsh löysi 80 uutta lajia ja Cope "vain" 56. Ennen Copen ja Marshin luusotaa Amerikasta oli löydetty vain yhdeksän eri dinosauruslajia. Luusotien loppuvaiheessa Marshilla oli enemmän miehiä ja varusteita kuin Copella, mikä johti Copen häviöön. Toisaalta Marsh keskittyi lähinnä dinosauruksiin, kun taas Cope oli kiinnostunut laajemmasta skaalasta paleontologisia löytöjä. Cope ja Marsh kehittivät löytöjensä perusteella tunnettuja teorioita, esimerkkinä Marshin teoria lintujen polveutumisesta dinosauruksista sekä Copen teoria lajien suurenemisesta evoluutiolinjassa. Copea ja Marshia arvosteltiin kuitenkin yhdysvaltalaisen paleontologian maineen vahingoittamisesta ja fossiilikenttien hävityksestä.


title: Luusodat

text: Vuosina 2007–2008 tehty tutkimus kuitenkin osoitti että tuhot alueella olivat väitettyä pienemmät.


title: Rooman–sassanidien sota (283)

text: Rooman–sassanidien sota käytiin Rooman valtakunnan ja sassanidien Persian välillä vuonna 283. Roomalaisten joukkojen komennossa oli keisari Carus, hänen poikansa Numerianus ja pretoriaaniprefekti Aper. Persialaisia komensi kuningas Bahram II.


title: Rooman–sassanidien sota (283)

text: Sen jälkeen kun persialaiset vangitsivat Rooman keisari Valerianuksen kesällä 260, roomalaiset olivat suunnitelleet sotaretkeä persialaisia vastaan. Aurelianus ja Probus suunnittelivat kummatkin hyökkäystä Persiaa vastaan, mutta he saivat surmansa ennen sitä. Viimein vuonna 282 valtaan noussut Carus pystyi toteuttamaan kauan lykkääntyneen sotaretken. Hän jätti vanhemman poikansa Carinuksen huolehtimaan valtakunnan läntisiä provinsseja kun lähti itse nuoremman poikansa Numerianuksen ja pretoriaaniprefekti Aperin kanssa persialaisia vastaan. Sassanidien valtakunta oli tuolloin heikentynyt eikä näin ollen pystynyt puolustautumaan roomalaisia vastaan. Sidonius Apollinariksen mukaan Caruksen armeija hyökkäsi ensin Armenian suuntaan, jonka jälkeen se kääntyi etelään Tigristä pitkin. Carus pääsikin nopeasti Persian pääkaupunkiin Ktesifoniin asti ja antoi ryöstää tämän. Hän suunnitteli hyökkäävänsä vielä kauemmas itään kun yllättäen kuoli heinä- tai elokuussa 283. Konflikti Rooman ja sassanidien Persian välillä jatkui vuonna 296.


title: Jeff O’Neill

text: Jeffrey "Jeff" O'Neill (s. 23. helmikuuta 1976 King City, Ontario) on kanadalainen entinen jääkiekkoilija, pelipaikaltaan hän oli laitahyökkääjä. O'Neill on pelannut NHL:ssä Hartford Whalersissa/Carolina Hurricanesissa sekä Toronto Maple Leafsissa.


title: Jeff O’Neill

text:
O'Neill varttui Ontariossa kahden vanhemman veljensä Donin ja Ryanin kanssa, jotka molemmat pelasivat myös jääkiekkoa.
O'Neill pelasi ennen NHL-uraansa Guelph Stormissa, OHL:ssä, Ontarion junioriliigassa. Hän pelasi samassa joukkueessa mm. nykyisen NHL-pelaajan Todd Bertuzzin kanssa.


title: Jeff O’Neill

text:
Hänet valittiin ensimmäisellä kaudellaan OHL:ssä vuoden tulokkaaksi tehden 79 tehopistettä 65 ottelussa.
O'Neill teki hyvää jälkeä junioriliigassa, ja Hartford Whalers varasi O'Neillin vuonna 1994, koko draftin 5 pelaajana.
Kaudella 1993-1994 hän oli koko OHL:n pistepörssin kakkonen Jason Allisonin jälkeen, ja heti kaudella 1994-1995 hän sijoittui pistepörssin kolmanneksi edellään vain David Ling ja Marc Savard.


title: Jeff O’Neill

text: Räväkästi pelannut O'Neill pystyi raivaamaan heti tulokaskaudellaan paikkansa NHL:ssä. Hän murtautui heti Hartford Whalersin vakiokokoonpanoon. Urallaan vain yhden ainoan farmiottelun pelanneen O'Neillin kehitys oli lupaavaa ja kanadalaishyökkääjä nousikin hiljalleen Carolina Hurricanesiksi muuttuneen entisen Whalersin ehdottomaksi avainpelaajaksi. Hän pelasikin suurimman osan urastaan Carolinassa, yhteensä 7 kautta.


title: Jeff O’Neill

text: NHL-uran 2 ensimmäistä kautta sujuivat kohtuullisesti Hartfordissa, mutta hän pelasi kuitenkin parhaat kautensa, kun joukkue oli muuttanut Hartfordista Raleighiin ja vaihtanut nimensä Carolina Hurricanesiksi. Carolinassa O'Neill rikkoi 60 tehopisteen rajan 4 kautena peräkkäin (vuosina 1999-2003).


title: Jeff O’Neill

text: Kaudella 2001-2002 Carolina eteni sensaatiomaisesti aina Stanley Cupin finaaleihin pudottaen pudotuspeleissä jatkosta mm. New Jersey Devilsin ja Toronto Maple Leafsin, mutta hävisi finaaleissa lopulta Detroitille otteluvoitoin 4-1. Joukkueen avainpelaajia olivat silloin mm. maalivahti Arturs Irbe, Sami Kapanen, O'Neill, Ron Francis, Rod Brind'Amour, Glen Wesley ja Sean Hill.


title: Jeff O’Neill

text: Seuraavalla kaudella (2002-2003) O'Neill jatkoi hyviä otteita tehden 30 maalia ja 61 tehopistettä, ja hänet valittiin mukaan All-Stars peliin.


title: Jeff O’Neill

text: O'Neillin piste-ennätys (67 tehopistettä) on kaudelta 2000-2001, jolloin hän teki peräti 41 maalia ja antoi 26 maaliin johtanutta syöttöä 82 ottelussa.


title: Jeff O’Neill

text: Kesällä 2005 O'Neill siirtyi Carolinasta Toronto Maple Leafsiin. Miehen aikomus oli hieman vaisusti sujuneiden parin viimeisimmän kauden jälkeen ottaa paikkansa NHL:n huippulaitureiden joukosta. Siviilielämän murheet kuitenkin leimasivat O'Neillin kautta, ja flegmaattinen laituri ei saanut aikaan juuri mitään, ja joutui Toronton fanien hampaisiin. Toronton joukkueeseen oli hankittu silloin myös muita kovia vahvistuksia mm.Eric Lindros ja Jason Allison ja odotukset olivat korkealla, mutta joukkue jäi pudotuspelien ulkopuolelle. Toinen kausi Leafsissa ei sujunut myöskään erityisen hyvin, joukkue jäi taas ulos pudotuspeleistä ,ja O'Neill teki vain 20 maalia ja 42 tehopistettä 74 ottelussa.


title: Jeff O’Neill

text:
O'Neill pelasi uransa 2 viimeistä kauttaan Torontossa. O'Neill pelasi Torontossa odotuksiin nähden vaisusti, eikä Toronto enää jatkanut miehen sopimusta.
O'Neill päätti uransa vuonna 2008. Hän yritti vielä paluuta NHL jäille syyskuussa 2008, menemällä try-outille Carolina Hurricanesiin, mutta jäi ilman sopimusta kaudelle 2008-2009.


title: Jeff O’Neill

text: Jeff O'Neill on ollut esillä myös NHL kaukaloiden ulkopuolella, vuoden 2005 maaliskuussa poliisi pidätti O'Neillin rattijuopumuksesta epäiltynä, hän joutui selvittämään asiaa oikeudessa.


title: Jeff O’Neill

text:
O'Neillin peliuraa varjosti myös hänen veljensä Donny O'Neillin kuolema. Donny kuoli auto-onnettomuudessa vain 33 vuoden ikäisenä vuonna 2005.
O'Neill kärsi myös lentopelosta, ja harkitsi sen vuoksi jopa lopettamista.


title: Jeff O’Neill

text:
Hänet valittiin OHL:n vuoden tulokkaaksi kauden 1992-1993 jälkeen.
Hänen peliuran parhaaksi saavutukseksi jäi kaudelta 1994-1995 Kanadan paidassa voitettu, alle 20 vuotiaiden MM-kulta.
Samassa Kanadan joukkueessa pelasi monia muitakin entisiä ja nykyisiä NHL-pelaajia kuten Jason Allison, Jeff Friesen, Bryan McCabe, Eric Daze, Alexandre Daigle, Wade Redden, Ed Jovanovski, Darcy Tucker, Dan Cloutier, Shean Donovan ja Ryan Smyth.
Lisäksi hänet valittiin samana vuonna CHL:n kakkostähdistöön.


title: Jeff O’Neill

text: O'Neill pääsi kaudella 2001-2002 Stanley cupin finaaleihin pelatessaan Carolina Hurricanesissa, mutta Carolina hävisi finaalit Detroit Red Wingsille suoraan 4-0 otteluvoitoin.


title: Jeff O’Neill

text: Hänet valittiin NHL:n All-Stars peliin kaudella 2002-2003.


title: Agne Simonsson

text: Agne Simonsson (19. lokakuuta 1935 Göteborg, Ruotsi) on ruotsalainen entinen jalkapalloilija ja jalkapallovalmentaja. Hän voitti 1958 maailmanmestaruuskisoissa hopeaa Ruotsin hävittyä Brasiliaa vastaan. Simonsson teki loppuottelussa maalin ja koko lopputurnauksessa hän onnistui maalinteossa neljästi.


title: Flor-de-Lis

text: Flor-de-Lis () on portugalilainen vuonna 2004 perustettu folkyhtye. Se edusti maataan vuoden 2009 Eurovision laulukilpailussa kappaleella "Todas as ruas do amor" saaden 57 pistettä ja sijoittuen näin ollen finaalissa 15:nneksi ohittaen muun muassa Israelin, Saksan, Maltan sekä Ruotsin. Pelkästään arvostelutuomareiden äänten osalta Portugali olisi sijoittunut 18:nneksi.


title: Hastings Ismay

text: Hastings Lionel Ismay, 1. Ismayn paroni (21. kesäkuuta 1887 – 17. joulukuuta 1965) oli brittiläinen upseeri, poliitikko ja Naton ensimmäinen pääsihteeri vuosina 1952–1957. Ennen Naton perustamista hän toimi Winston Churchillin ja  Clement Attleen kansliapäällikkönä ja Lordi Mountbattenin valtiosihteerinä tämän neuvotellessa Intian itsenäistymisestä.


title: Hastings Ismay

text: Kerrotaan, että Lordi Ismay kiteytti Naton tehtävät ytimekkäästi kolmeen: pitää venäläiset ulkona, amerikkalaiset sisällä ja saksalaiset matalana.


title: Dafni BC

text: AO Dafnis Ateena BC on kreikkalainen koripalloseura, joka toimii Dáfnissa Ateenan metropolialueella.


title: Dafni BC

text: Emäseura perustettiin jo vuonna 1939, mutta koripallojaosto perustettiin vuonna 1967. Ensi kertaa joukkue pelasi A1 Ethnikissä vuonna 1969. Seura pelasi pääsarjassa aina vuoteen 1975 saakka, kunnes se putosi A2 Ethnikiin. Joukkue pääsi vielä 1980-luvulla ja 1990-luvulla korkeimmalle tasolle, mutta ei onnistunut ylläpitämään sarjapaikkaansa. Vuonna 1999 joukkue voitti A2 Ethnikin Theodoros Papaloukasin johdolla.


title: Hikipaja

text: Hikipaja () on työympäristö, jota länsimaissa pidetään työoloiltaan tai työehdoiltaan huonona. Joissakin tapauksissa työ on vaarallista tai työntekijät eivät voi vaikuttaa työoloihinsa. Joissakin hikipajoissa työskennellään ilman suojausta vaarallisilla laitteilla ja materiaaleilla äärimmäisissä lämpötiloissa työnantajan väärinkäytösten kohteena. Monet hikipajatyöläiset tekevät pitkiä päiviä pienellä palkalla ilman ylityökorvausta tai alle minimipalkan. Hikipajoissa lapsityö on yleistä.


title: Hikipaja

text: Monien taloustieteilijöiden mukaan hikipajojen kieltäminen tai rajoittaminen ajaa työläiset vieläkin huonompiin työoloihin ja matalampiin palkkoihin, vie lapsityövoiman katuammatteihin kuten prostituutioon ja estää kehitysmaita vaurastumasta niin, että tulevaisuudessa olisi tarjolla parempia työpaikkoja.


title: Hikipaja

text: Vaikka hikipajat liitetään kehitysmaihin, niitä voi olla missä maassa hyvänsä. Hikipajoja on tavattu kaikista maista mukaan lukien Yhdysvallat ja Euroopan maat. Hikipajat liitetään usein alkeelliseen teknologiaan, ja ne voivat tuottaa kaikenlaisia tuotteita, esimerkiksi leluja, kenkiä, vaatteita, huonekaluja ja elektroniikkaa. Ekonomistit Paul Krugman ja Johan Norberg ovat puolustelleet hikipajoja, sillä ne antavat toimeentulon ihmisille, joilla ei muuten olisi mitään toimeentuloa.